text:
MENYA UNASOBANUKIRWE ZIMWE MU NGARUKA ZITERWA NO GUTERWA IKINYA (IGICE CYA KABIRI)
Mu nkuru yatambutse twari twerekanye bimwe mu bishobora kukubaho nyuma yo guterwa ikinya ariko bikaba ari ibidakanganye cyane ndetse byinshi muri byo bikaba byikiza naho ibindi bikaba bishobora kwirindwa.
Mu gusoza iyo nkuru twari twavuzeko hari ingaruka zindi zikomeye zishobora kubaho nyuma yo guterwa ikinya, dusezeranya ko tuzabigarukaho. Iyi nkuru nibyo igiye kuvugaho.
Ingaruka zikomeye zishobora kuva ku guterwa ikinya
-
Kuyoba ubwenge
Uku kuyoba k’ubwenge bishobora kubaho nyuma yo guterwa ikinya bikunze kuba ahanini ku batewe ikinya bageze mu zabukuru, basanzwe barwaye indwara yo kwibagirwa cyangwa se bafite ikibazo gitera kuyoba k’ubwenge.
Ibi ahanini biterwa n’imiti ikoreshwa, noneho niba umurwayi avuye mu cyumba cyo kubagirwamo akajyanwa mu ndembe ayo matara yahoo ahora yaka kandi afite urumuri rwinshi, urusaku rw’amamashini akoreshwa ndetse n’urujya n’uruza rw’abaganga birushaho kongera ikibazo.
-
Kunanirwa kwihagarika
Ikinya cy’umubiri wose gituma imikaya itabasha gukora kandi burya n’uruhago ni umwe mu mikaya. Uretse kuba byaterwa n’imiti ikoreshwa nyamara nanone hari igihe imbagwa ishyirwamo agahombo gafasha kunyara. Nyuma yo gukurwamo bikaba byatera uruhago kunanirwa gusunika inkari.
Uburyaryate nabwo rero bushobora gutera umurwayi ubwe gufunga inkari cyangwa kunyara ameze nk’uri kubitinya bityo ubwonko bugatuma uruhago rutabasha gufunguka ngo inkari zisohoke.
-
Ikibazo mu mara
Nkuko uruhago rushobora kudakora bitewe n’imiti, niko n’amara ashobora kugira ikibazo cyo gukanguka nyuma y’igihe runaka utewe ikinya. Gusa ibi nubwo bisa n’ibikanganye ariko mu minsi micye birikiza. Ikimenyetso nyamukuru cy’uko aamara yamaze kwitegura kuba hari ikintu cyajyamo ni uko uwabazwe abasha gusura. Aha aba yemerewe no kuba yasezererwa kuko aba ashobora kugira icyo arya cyangwa anywa.
-
Kutabasha guhumeka neza
Ku barwayi benshi iyo kubagwa birangiye ka gahombo kabafashaga guhumeka gakurwamo nuko bagahumeka neza. Nyamara kuri bamwe cyane cyane abari bashaje cyangwa se barembye bisaba agahe kanini mbere yuko aka gahombo gakurwamo. Aba bisaba kuba bashyizwe aharwarira indembe (ICU) aho abaganga bakomeza kumwitaho kugeza abashije guhumeka neza atifashishije aka gatiyo.
-
Umusonga
Ubusanzwe iyo hagize akantu gashaka kuyobera mu nzira y’umwuka turakorora nuko kagasohoka. Ariko iyo watewe ikinya dore ko uba udahumeka ku bwawe ahubwo uba ufashwa n’imashini hari igihe ibiryo cyangwa se ibyo kunywa bishobora kuyoba bikamanuka mu bihaha kandi ntiwabasha gukorora ngo bivemo. Ushobora no kumira amacandwe cyangwa se waruka bikayoba bikajya mu bihaha. Ibi rero bitera umusonga ukaze bigasaba kuguma mu bitaro ngo witabweho n’abaganga. Gusa ibi ushobora kubyirinda aho usabwa kutagira ikintu urya mbere yo kubagwa.
-
Kwipfundika kw’amaraso
Kumara amasaha menshi utinyeganyeza bishobora gutera ibyago byo kwipfundika kw’amaraso nyuma yo kubagwa. Akenshi amaraso yipfundika ku maguru. Akaba ariyo mpamvu akenshi nyuma yo kubagwa usabwa kubyuka ukagenda kugirango hirindwe ko amaraso yipfundika.
-
Kugira umuriro udasanzwe
Iki ni ikibazo gikomeye cyane ndetse cyanabyara urupfu. Aha umubiri unanirwa kwihanganira imiti ikoreshwa mu gutera ikinya bityo umurwayi akagira umuriro mwinshi cyane ndetse agatengurwa bikomeye bikaba byatera zimwe mu ngingo z’umubiri kudakora neza biramutse bitavuwe byihuse. Kuko iki kibazo ahanini kiba urukurikirane mu muryango ni byiza kubaza umurwayi niba mu muryango we ntawe babaze ngo agire iki kibazo.
-
Kudafatwa n’ikinya
Ibi nubwo bidakunze kubaho ariko hari abarwayi nyuma yo kubagwa usanga bavuga ko ibyabakorerwagaho byose babyumvaga, babirebaga ndetse banumvaga ibyo abaganga baganiraga. Nubwo yaba atababara ariko ntabwo ikinya kiba cyamusinzirije neza ngo byose bikorwe atumva.
-
Coma
Iki ni ikibazo gikomeye aho usanga umurwayi atabasha gukanguka akaba yanamara amezi cyangwa imyaka ari muri koma. Ibi bikaba ahanini biterwa n’uruvange rw’imiti iterwa, imyaka y’umurwayi ndetse n’ubundi burwayi yaba afite. Abantu bitera inshinge za insulin baba bafite ibyago byinshi byo gutinda muri coma kuko iyi coma ahanini ituruka ku kugabanyuka cyane kw’isukari yo mu maraso bityo bigatuma ubwonko busa n’ubwangirika bigakurikirwa no kutabasha gukora kwabwo neza. Gusa nanone ubwoko bw’ikinya cyakoreshejwe bubigiramo urhare aho ikinya gihumekwa aricyo kibitera cyane kurenza igiterwa mu mutsi.


c: text/html

text:
Ibintu bibera mu
Rwanda kuva FPR yafata ubutegetsi taliki 19 Nyakanga 1994 bitera abantu
bashyira mu gaciro kwibaza ibibazo uruhuri. Maze gusoma amateka atandukanye mu
bitabo binyuranye nasanze umuturage w’Ubudage ashobora kuba ariwe muntu
wababaye kurusha abandi kuri iyi si hagakurikiraho umunyarwanda.
Nyamara ariko
ubisesenguye mu mizi y’ubutegetsi wabona neza ko Paul Kagame ategetse nabi
cyane abaturage kurusha uko Adolf HITLER yategetse abaturage b’Ubudage. Kubera
kubana n’abapadiri cyane twitsiritana imibiri kandi tugahura kenshi mu gihe
kingana n’imyaka 10 nakoze muri Radiyo Mariya Rwanda i Kabgayi nabashije
kwinjira henshi mu hantu ho kwa Padiri no kwa musenyeri hatinjirwa n’ubonetse
wese.
Muri aho nageze
henshi cyane harimo mu Iseminari Nkuru ya Nyakibanda yaragijwe Mutagatifu
Karoli BORROMEO, Iseminari Nkuru ya Filozofiya y’i Kabgayi yaragijwe Mutagatifu
Tomasi wa Aquino, mu rugo kwa Musenyeri i Kabgayi inshuro ntabara n’ahandi
henshi, kwa Musenyeri NTIHINYURWA Tadeyo i Kigali, yewe nageze no mu RUGUNGA mu
rugo no mu biro by’Intumwa ya Papa mu Rwanda inshuro ebyiri ku bwa Nonce
Apostolique IVO SCAPOLLO.
Kimwe mu byabaga
binjyanye ku ibanga ni ukuvumbura ibanga ribeshejeho Kiliziya rikanayigira
igihangange n’igishyitsi kitanyeganyega bikaniyongeraho na mwene wacu umuvandimwe
wanjye Musenyeri RWABILINDA Jean Marie Vianney wavutse mu 1961 akazira inkota
ya Paul Kagame i Gakurazo ku italiki 05 Kamena 1004 amuhoye ubusa.
Urugero nko mu
Nyakibanda nari ngiyeyo gusoma ibitabo byanditswe na Musenyeri Rwabilinda akiga
i Roma mu Butaliyani kuva mu 1988-1992. Muri ibyo nabonyeyo harimo igitabo
kinini cyane cyitwa DROIT CANONIQUE. Kuva Nakwiyumvira Kagame
ategeka ko bica abasenyeri, abapadiri, ababikira, na SHEJA Richard (MUKASAHEMA Esperance) bose abaziza
ubusa, nahise niyemeza kuba umushakashatsi n’umuhanga mu mibanire ya Kiliziya
Gatulika na Leta.
Ndi umuhanga mu bya Kiliziya na Leta
Si byiza kwivuga
ibigwi kuko ababikuvuga batabura mu gihe babona ibyo ukora kandi uvuga bihuje
n’ukuri kw’ibintu ariko na none ni ngombwa kwibwira abasomyi ba SHIKAMA mwese
kugira mujye mumenya ubandikira uwo ariwe. N’ubwo nta rwego rubugitiye ububasha
rurabimpera impamyabumenyi ariko nizeye ko bizabaho kandi bidatinze.
Nakunze kujya
nsoma inyandiko za Kiliziya Gatulka nkazisanisha n’ibihe nkanasesengura
ibikorwa na FPR ya Kagame ngasanga ibyo Kagame akorera Kiliziya Gatulika abiterwa
n’ipfunwe ry’icyaha kitababarirwa yayikoreye.
Isengesho rivugwa 3 buri munsi : Inzogera
yo kwa Padiri «ANGELUS / INDAMUTSO YA MALAYIKA»
Iyo wiyemeje
ikintu ugomba no kwerekana ko ugishoboye kandi ukagikora neza wubahiriza n’amahame
ya kinyamwuga. Niyemeje kubwira ukuri abanyarwanda mbinyujije muri SHIKAMA
mbereye umwanditsi mukuru kandi byose nkabikora ntawe nkomerekeje bidakuyeho ko
ndi n’umunyamakuru w’umwuga.
Nkimenya ubwenge
ababyeyi bajyaga banjyana mu Misa zo ku mibyizi mu gitondo ndetse na buri ku
cyumweru kuri Paruwasi mvukamo ya Byimana i Gakurazo. Uko twabyukaga mu gitondo
kubera ko iwacu hegereye ku Misiyoni cyane twakundaga kumva inzogera ivuga mu
gitondo.
Iyo nzogera
abaturage bita INZOGERA YO KWA PADIRI ubundi bisobanura isaha y’isengesho rya
mu gitondo, saa sita na nimugoroba, nahoraga nibaza igisobanuro cyayo n’icyo
igamije. Nyamara ibi bitekerezo byisumbuye nabyo byanjemo maze gukura kuko
tukiri bato twahoraga tubona umusaza witwa SEBURORO wayivuzaga kuri Paruwasi
muri gitondo, sa sita na nimugoroba kandi iminsi yose guhera mu 1956 kugeza
ashizemo umwuka ahagana muri 2000.
Nibuka neza ko
uyu musaza umunsi umwe yigeze gutinda kuyivuza maze Padiri Mukuru wari mu
Byimana witwaga BASOMINGERA Sipiriyani amuhanisha kuvuga ishapure iminsi cumi
n’itanu. Uwo musaza amaze gupfa ubu inzogera ivuzwa n’umuhungu we.
Ngarutse muri
bya bintu bitandukanye nabonye mu bapadiri nkibanda kuri cya gitabo kinini
cyane cyitwa DROIT CANONIQUE, ubwo nagisomaga nagisanzemo igisubizo ku kibazo
cyose wakwibaza kuri Kiliziya Gatulika ndetse n’iyo nzogera Kagame n’abapolisi be bashaka
kubuza kuvuga nayo irimo, amategeko ayigenga, uko igomba kuvuga, iminota igomba
kuvuzwa, igihe ivugirizwa kimwe, ugomba kuyivuza n’icyuma ikozwemo kidasakuriza
rubanda rukikije ku misiyoni.
Kagame mu
kimwaro, ipfunwe n’ubwoba bimugose
impande zose agahitamo kurindagiza
abayoboke ba Kiliziya Gatulika mu Rwanda kugira ngo arebe ko iminsi yakwicuma
kuko azi neza ko amasengesho yacu ku mana amutera gushonga mu bugingo. Sinshobora
kuzamubababrira na rimwe urupfu yishe abasenyeri kandi agomba kuzaruryozwa
byanze bikunze.
Ikintu kimbabaza
cyo mu butegetsi bwa FPR ni uko mu gutegeka bujura-bunyeshyamba kwabo ikintu
gikwiye kugira agaciro gakomeye batuma umuntu usuzuguritse wo hasi cyane kuba
ariwe ukinjiza mu baturage kandi bagategekwa guhita bacyumva nk’ihame ndakuka.
Umuvugizi wa
Polisi mu Mujyi wa Kigali witwa MBABAZI Modeste ubwo yavugaga ku birebana
n’abapasiteri bafashwe basakuza mu masengesho yabo, humvikanye amajwi menshi
yavugaga ko abarokore atari bo basakuza bonyine ndetse ko badakwiye kubizizwa
bonyine kuko no kwa Padiri inzogera zabo zisakuriza abaturage bahegereye. Nkaba
nakwemeza ko abateraga hejuru bazamura uru rusaku ari maneko za Kagame.
Uyu mupolisi
yasobanuye ko n’inzogera yo kwa Padiri (atanazi n’agaciro kayo n’icyo ivuze) igomba
guhagarikwa. Nkimwumva nahise nibuka i Gakurazo, imirambo y’abasenyeri n’imigambi
yose Kagame akomeje gufatira Kiliziya Gatulika y’u Rwanda akoresheje abapadiri
n’abasenyeri b’ibyitso bye byandagaye hose muri za Paruwasi, muri za Diyosezi
no mu maserivisi ya za Diyosezi (ibitaro, Economats,...)
Kubera ko Kagame
azi neza ko ibyaha yakoreye Kiliziya akari cyera bizamugaruka kandi akabiryozwa
uko bizagenda kose ahora yadukana utuntu tugamije guca Kiliziya intege no
kuzubaza abanu nkanjye twiyemeje kuba impirimbanyi z’uburenganzira bwa muntu no
gukora ibishoboka byose ikinyoma kigatsindwa n’ukuri.
Amateka y’inzogera yo kwa Padiri
Iyi nzogera yo
kwa Padiri ubundi yitwa ANGELUS. Ni ijambo ry’igihebureyi rivuga ngo IMANA
IRAKIZA « Dieu sauve », iri rikaba ari ijambo ryabwiwe umwari
w’umunyayisiraheli Mariya nyina wa Jambo. Isengesho rya Angelus rikura inkomoko
yaryo mu nteruro y’umwimerere
y’ikiraliti yitwa : « ANGELUS
DOMINI NUNTIAVIT MARIÆ » (L’Ange du Seigneur apporta l’annonce à Marie) :
Bisobanuye mu Kinyarwanda ku batumva ikiratini n’igifaransa ngo UMUMARAYIKA WA
NYAGASANI YATUMWE KURI MARIYA.
Inkomoko y’iyi
nzogera tuyisanga mu gihe cy’intambara ntagatifu CROISADES aho Papa wariho icyo
gihe witwaga Urbain II yategekaga ko hakwiye kubaho isengesho ryo kwiyambaza
umubyeyi Bikira Mariya ku isaha ya saa sita mu rwego rwo kumuragiza ababaga
bagiye ku rugamba rwo kugarurira Kiliziya ahantu hatagatifu hari mu maboko y’abayisilamu.
Iyo ntambara
ntagatifu irangiye, umujyi umwe niwo wakomeje kuvuga isengesaho rya saa sita. Uwo
mujyi witwa Saintes,
umurwa mukuru wa Saintonge, muri Guyanne. Umwami w’Ubufaransa witwaga
Louis XI watwaye u Bufaransa mu 1472 aca
iteka ko iryo sengesho rigomba gukwira hose mu Bufaransa anongeraho ko
bidakwiye kuba saa sita gusa ko ahubwo na mu gitondo na nimugoroba bikwiye
kugenda uko. Kuva icyo gihe iri sengesho rikwira mu bihugu byinshi.
Ku rutonde rw’abapapa
bayoboye Kiliziya bagize uruhare mu gutuma Angelus ibaho birumvikana ko uw’ibanze
nk’uko nabivuze hejuru ari Papa Urbain II, hagataho Papa Yohani wa XXII (22).
Ntiwavuga kandi Angelus utavuze uruhare rw’uwaje kuba Mutagatifu Faransisiko
wabonye agacuma kagenda mu muhanda ubwo yajyaga mu bihugu by’abarabu maze
akiyumvamo gusenga cyane no kwiragiza Imana. Muri Litulujiya ya Kiliziya
Gatulika Angelus tuyivuga mu bihe byose ukuyemo igihe cy’iminsi mikuru ya
Pasika.
Ntibikwiye ko Leta ya Perezida Paul KAGAME ikomeza
gutobanga Kiliziya ya Yezu
Hamwe n’ibisobanuro
byose mbahaye hejuru aha muri iyi nkuru, nagira ngo nizeze abakirisitu n’abakunzi
b’Umubyeyi Bikira Mariya nkanjye ko Kagame n’agatsiko ke k’abicanyi n’abajura
badashobora kandi nta bubasha na buke bafite bwo kubuza inzogera yo kwa Padiri
kuvuga gatatu ku munsi.
Impamvu
batazabishobora ni uruhuri ariko ikomeye gusumba byose ni uko n’iyo abasenyeri
n’abapadiri b’ibyitso bye muri Kiliziya y’u Rwanda byamushyigikira muri iki
gikorwa cyabangamiye ukwemera Gatulika, abakirisitu twemera ntidushobora
kumwemerera.
Icya kabiri
nacyo kitoroshye ni uko kubera ko iri sengesho (abaturage bakunze kwita
inzogera) riri muri CONSTITUTION CANONIQUE ku buryo kugira ngo Leta ya FPR
izabigereho byasaba ko Vatikani kwa Papa bayikuraho ku isi hose kandi bikabanza
gutorerwa na College des cardinaux.
Kagame na FPR ye rero ndumva nta cyo bari
cyo ku buryo bahuruza inama ya ba Cardinali i Vatican mu kwiga kuri uru
rucabana. Sinasoza
iyi nyandiko ntabwiye abanyarwanda mwese ko FPR ishobora no kuba izi neza ko
bitazashoboka gushyirwa mu bikorwa ariko ikabikora igamije kurangaza gusa abakirisitu
bityo ngo mu gihe bakibutse abasenyeri bacu Kagame yarimburiye i Gakurazo no
kubasabira ku Mana ahubwo duhugire mu kwibaza uko tugiye kwifata Angelus
ikuweho.
Ikindi kiranga
FPR na Kagame muri iyi minsi ni uko ubwoba bwabarenze bigera n’aho bikanga ko
kuvuza inzogera yo kwa Padiri byakwinjiza abanzi bagahirika Let aye babeshya ko
isakuza cyane nyamara atari byo kuko muri DROIT CANONIQUE banasobanura byinshi
kuri yo.
Bavugamo ukuntu
ikozwe mu cyuma cyitarangira (kitageza ijwi kure) cyane ku buryo cyasakuriza
cyangwa ngo gihahamure rubanda rubanda kandi ikamanikwa hejuru cyane, icya gatatu
kikaba ko itagomga kuvuzwa iminota irenze 5 kuri buri nshuro mu minsi isanzwe
uretse gusa mu gitaramo cya Pasika hamwe mujya mukunda kumva tuvuza ingoma kwa
Padiri twishimira izuka ry’umucunguzi wacu Yezu.
Munsi hano murahasanga umwimerere w’isengesho rya ANGELUS mu Kiratini.
V/. Angelus
Domini nuntiavit Mariæ,
R/. Et concepit
de Spiritu Sancto.
Ave Maria,
gratia plena, Dominus tecum.
Benedicta
tu in mulieribus,
et benedictus
fructus ventris tui, Jesus.
Sancta Maria,
Mater Dei,
ora pro nobis
peccatoribus,
nunc et in hora mortis nostræ.
V/. « Ecce
Ancilla Domini. »
R/. « Fiat mihi
secundum Verbum tuum. »
Ave Maria,
gratia plena, Dominus
tecum. Benedicta
tu in mulieribus,
et benedictus
fructus ventris tui, Jesus.
Sancta Maria,
Mater Dei,
ora pro nobis
peccatoribus,
nunc et in hora
mortis nostræ.
V/. Et Verbum
caro factum est.
R/. Et habitavit
in nobis.
Ave Maria,
gratia plena, Dominus tecum.
Benedicta
tu in mulieribus,
et benedictus
fructus ventris tui, Jesus.
Sancta Maria,
Mater Dei, ora pro
nobis
peccatoribus, nunc et in hora mortis
nostræ.
V/. Ora pro
nobis, Sancta Dei Genetrix.
R/. Ut digni
efficiamur promissionibus Christi.
Oremus: Gratiam
tuam quæsumus,
Domine, mentibus
nostris infunde; ut
qui, angelo
nuntiante, Christi Filii tui
Incarnationem
cognovimus,
per passionem
eius et crucem,
ad resurrectionis
gloriam perducamur.
Per
eumdem Christum Dominum
nostrum. Amen
UDAHEMUKA Eric
Umwanditsi Mukuru wa SHIKAMA
Umuhanga n'umusesenguzi w'imibanire
ya Kiliziya na Leta nyapolitiki
shikamaye.blogspot.com
Shikama ku Kuri na Demukarasi (SKUD)

robotstxt: allowed

filter: keep


text:
Guverineri wa Nakuru, Lee Kinyajui yavuze ko ibikuta by’iki cyobo cyafataga amazi yakoreshwaga mu kuhira byashwanyaguritse, amazi agatembana ishuri ribanza ndetse n’amazu atabarika y’abaturage bari bahatuye ndetse banakorera mu mirima irimo iy’icyayi n’indabo.
Umwe mu barokotse witwa Wanjiku Ngigi w’imyaka 67 yavuze ko yarari mu rugo ari guteka ikawa, ubwo umukazana we yazaga akamubwira ko bagomba kujya ahantu hitaruye kuko kiriya cyobo kizwi nka ‘Patel Dam’ cyasandaye; umwe mu baturanyi be wari ufite ubumuga bwo kutabona ntiyabashije kurokoka.
Iki cyobo ni kimwe muri bitatu bifitwe n’umuhinzi ukomeye muri kariya gace, ubuyobozi butangaza ko bugiye gusuzuma niba afite ibyangombwa ndetse no kugenzura niba ibisigaye nabyo bidashobora guteza impanuka.
Imvura ikomeje kugwa muri iyi minsi imaze guteza ibiza bikomeje guhitana abatari bake muri Afurika y’Uburasizuba, aho nko muri Kenya kugeza ubu habarurwa abagera ku 162 bapfuye, mu gihe abasaga ibihumbi 220 inzu zabo zasenyutse.
Mu Mu Rwanda naho ibiza byatewe n’imvura kuva mu ntangiriro z’uyu mwaka bimaze guhitana abasaga 200 mu gihe inzu zisaga 400 n’ibindi bikorwaremezo birimo imihanda n’ibiraro byangiritse.


text:
Igihano kiruta ibindi ku bateguye jenoside ni uko twubaka u Rwanda – Bernard Makuza
Aya magambo ni amwe mu akubiye mu butumwa Visi Perezida wa Senat, Hon. Bernard Makuza, yagejeje ku baturage bo mu Murenge wa Kigoma ho mu Karere ka Huye, aho bari bateraniye mu gikorwa cyo gusoza icyunamo cyo kwibuka jenoside yakorewe abatutsi, kuri uyu wa 13 Mata 2013.
Yagize ati “Ku bwanjye, n’uko mbyemera, igihano kiruta ibindi, ku bakoze, cyane cyane ku bateguye jenoside, ni uko bigomba kugaragara yuko dufite u Rwanda kandi turimo kubaka u Rwanda rutandukanye n’urwo boretse, n’urwo bagambaniye.â€
Yunzemo ati “Icyo ni igihano gikomeye kandi kiri gutangwa n’Umunyarwanda wese ubungubu, n’uwacitse ku icumu agaragaza yuko ahagaze, ko yiyemeje gukora ngo abeho, kandi abeho neza; wa wundi yari azi yuko yamuhambye burundu, ko n’iyo yasigara azasigara ntacyo ari cyo.â€
Na none kandi, Hon. Makuza yashishikarije abanyakigoma kugendera ku ntego y’u Rwanda ari yo ubumwe, umurimo, gukunda igihugu.
Yagize ati “mu kirangantego cy’u Rwanda harimo ubumwe. Nta bumwe, nta cyo Abanyarwanda twageraho. Na none kandi, ubumwe ntibuhagije nta murimo kugira ngo tubashe gutera imbere. Gukunda igihugu, bijyana no gukundana natwe ubwacu, na byo byakabaye intego ya buri wese.â€
Kugira ngo Abanyarwanda babashe kwigira rero, ni uko bagirana ubumwe, bagakora kandi bagakunda igihugu cyabo. Hon. Makuza ati “ubumwe, guteranyaho umurimo, guteranyaho gukunda igihugu, byose hamwe bitanga kwigira.â€
Na none kandi ati “mu kwibuka, tujye twibuka ko hari amahanga yibwiye ko tugiye gusibangana. Nyamara ntibyabaye. Ahubwo ubu u Rwanda ni igihugu gitanga amasomo kuri benshi. Guhinyuza abibwiraga ko u Rwanda rugiye buhere tubigire ishema ryacu.â€


text:
Niyonshuti Ange Tricia umufasha wa Tom Close yatangaje amagambo akomeye ku mubyeyi we ndetse ashima Imana cyane kubera uburyo yarinze ubuzima bw’uyu mubyeyi kugeza abonye abazukuru, ndetse yongeraho ko yizeye ko azabona n’abazukuruza.
Ni mu butumwa buherekejwe n’ifoto y’umubyeyi wa Tricia ateruye umwana w’imfura yabo,Tricia yashyize hanze abinyujije ku rukuta rwe rwa Instagram, aho yavuze ko ashimira Imana yo yarinze umubyeyi we kugeza abonye umwuzukuru we gusa anavuga ko nubwo uyu mubyeyi amufite wenyine ngo ntakwiriye kugira impungenge kuko ngo yizeye ko Imana izamufasha akazereka umubyeyi we abuzukuruza. Yagize ati:”@Papa: Ndabizi uraza kubisoma.Burya kuva kera nasabaga Imana ngo izakurinde nibura nkwereke Aho nkora Ubukwe sinarinzi ko Yakumpa kugeza no kubona abuzukuru bawe.Ndishimye cyane .Imana ikomeze ikundindire uzabone n’abazukuruza.Kungira ndi Umwe ntibizigere bigutera Impungenge.Ntacyo nzaba kdi nawe ntacyo Uzabura.Ndagukunda Mubyeyi.”
Un Bon Anniversaire à mon Papa d' amour et à Nos 4 ans de Mariage Civil. @Papa: Ndabizi uraza kubisoma ; Burya kuva kera nasabaga Imana ngo izakurinde nibura nkwereke Aho nkora Ubukwe sinarinzi ko Yakumpa kugeza no kubona abuzukuru bawe. Ndishimye cyane .Imana ikomeze ikundindire uzabone n abazukuruza.Kungira ndi Umwe ntibizigere bigutera Impungenge.Ntacyo nzaba kdi nawe ntacyo Uzabura.Ndagukunda Mubyeyi.


text:
IMPYISI YASHATSE KURONGORA INZOBE
Umunsi umwe, impyisi yagiye mu rufunzo kwishakira icyo irya. Ihageze ihasanga abakobwa beza b’inyamaswa yitwa inzobe. Ibakubise amaso irishima cyane iti : Naje nshaka utwo rya none niboneye abana beza kandi ntibakincitse. Aho itahiye, ibwira se na nyina iti : nabonye abakobwa beza mu ishyamba, murajye kubansabiramwo umugeni. Ise arayibwira ati : Ninde wakubwiye ko dushyingirana n’inzobe ? Uyobewe ko abageni bacu tubakura mu mpyisi zene wacu ? Iyo mpyisi ishaka umugeni y’ungamo iti : Nabonye abakobwa beza baruta zene wacu, nibo nshaka gusa. Se abyumvise ati : Abana b’ubu ntibagishoboka, umuco wabakurambere barawutaye. Nuko se ati : Nzapfa kujyayo ubwo ubintegetse. Hashize iminsi, iyo mpyisi se, ireba izindi ziyiherekeza. Nuko zirikora zijya iwabo wab’abakobwa.
Zigezeyo ziravunyisha, barazinjiza baziha ibyicaro. Impyisi nkuru iraterura iti : Ubundi impyisi n’inzobe ntidusanzwe duhana abageni.Ariko umuhungu wanjye yahuye n’abakobwa bo muri uru rugo, arabakunda aza ambwira ngo atababonyemwo umugeni, ibyo gushaka yabizinukwa.Yungamwo iti : Ibyuko tudasanzwe dushyingirana ibyo ntacyo bigitwaye kuko amajyambere yaje akazana ubusabane mu nyamaswa zose. Umukuru mu nzobe ziteraniye aho arasubiza ati : Koko abakobwa beza turabafite, kandi kubashyingira ntitubyanze, ariko dufite abakobwa benshyi.
None uwo mushaka muri bo ni uwuhuhe ? Ya mpyisi ishaka umugeni yari yahekeje se nuko iramwongorera iti : Umukobwa nshaka ni ufite ikibibi kw’itama, n’utubere dushinze n’amaguru ameze nkay’inyana y’umutavu. Ya nzobe isabwa umugeni irasubiza iti : Koko uwo mukobwa ndamufite kandi ndamubemereye. Nimutahe rero muzaba mugaruka gutebutsa munzaniye n’inkwano. Impyisi zimaze gutaha, inzobe zisubiraho ziti : Turashyingira ziriya mpyisi tube duhumanye.Naho kuvuga ko amajyambere yakuyeho kirazira, ayo ni amayeri zidushyiraho.Ubwo se impyisi irongoye inzobe, abana bazo bazaba bwoko ki ? Indi nzobe nkuru iravuga iti : Ziriya mpyisi turazima umugeni, zizaturye. Indi nzobe iravuga iti : Ntitwiteranye naziriya mpyisi, tuzemerere umugeni, ariko umunsi w’ubukwe tuzazihende ubwenge tubwice. Inzobe zose ziti : Iyo ni inama yakigabo, turayemeye. Hashize iminsi, impyisi zigaruka gutebutsa no gutanga inkwano. Abasangwa barazakira, inkwano barazishima. Hanyuma babwira abakwe bati : Igisigaye nuko umukwe yazaza gutahira.Impyisi zimaze gutaha, inzobe zibaza yayindi y’azigiriye inama yo gutanga umugeni, ngo zititeranya n’impyisi ziti : Duhishurire ya mayeri wadukinze.
Bizagenda bite kugirango dutange umugeni kururimi kandi mubyukuri tudafite umugambi wo kumwohereza mu mpyisi ? Iyo nzobe y’amayeri ibwira izindi iti : Mwese uko muri hano,buri wese nagende adushakire ihene ,azayituzanire ku munsi impyisi zizatuzaniraho umukwe aje gutahira.Ubukwe buraye buri bube,muzazane izo hene.Zimwe tuzazibaga,inyama zazo tuzimanike mu nzu y’ubukwe kugirango zizahumurire impyisi.Izindi hene tuzazizirike mu kiraro ,aho impyisi zizaba zizirora igihe zizaba ziriho zivuga imisango.Impyisi ziherekeje umukwe nizimara kwicara ,zihumurirwa n’inyama kandi zireba ihene imbere yazo,nizishobora kunesha amerwe yazo ntizigire icyo zikora,tuzemere tuzishyingire. Nimuhumure ariko ibyo ndabizi ntizizabishobora.
Umunsi wo guherekeza umukwe ugeze, Impyisi ziza kwa sebukwe w’umukwe. Zihageze zisanga bazisasiye ibirago, baziteguriye nibyo zinywa.Nuko imisango itangiye, umukwe mukuru abwira umusangwa mukuru ati : Muragahorana Imana mwa bagabo mwe.Twabasabye umugeni muramuduha, none dore umukwe wanyu aje gutahira. Impyisi zayiherekeje, aho gutega amatwi iyo misango, zimwe zari zikanuriye cya kiraro kiziritsemwo ihene.Izindi zariho zishoreza, umwuka uturuka ku inyama zari zimanitse muri iyo nzu.Umukwe mukuru arangiza kuvuga ijambo nawe yatangiye guteshaguzwa. Abasangwa bamaze kubona iyo myifatire y’impyisi, zatwawe n’amerwe aho kumva ijambo ryabazanye, batangira kuryana inzara babaseka.Nuko impyisi nkuru iti : Ntararangiza kuvuga ijambo ryanjye no kumva igisubizo cy’umusangwa mukuru, hari icyo ngirango mbanze nibarize ariko ntimunseke.Inzobe ziti : Tuguteze amatwi. Impyisi iti : ziriya nyama n’izinka cyangwa n’iz’ihene ? Inzobe zisubiza ziseka ziti : n’iz’ihene. Bimaze akanya indi mpyisi irabaza iti : amagambo si ugutaruka, iriya hene y’igihuga n’iy’umukara zipfana iki ? Inzobe zirayisubiza ziti : Gihuga ni nyina wa musheru. Bigeze aho, impyisi nkuru ibwira abasangwa iti : Mumbabarire ngiye hanze kwihagarika.Igisohoka, irembuza zene wayo zirayikurikira .Zigeze hanze, irazibwira iti : Umva Basha, mbagire inama yakigabo.
Iby’ubukwe nimuze tubireke, dusubire munzu, twitwarire ziriya hene na ziriya nyama, umugeni tuzaba tumushakira ahandi.Ya mpyisi y’umukwe yari yaje gutahira iravuga iti : Nanjye niyo migambi nari nagezeho ndora ziriya hene ariko ndaceceka nanga ko munseka. Ni jye warubabaye umugeni ndamuretse, muze turagane maze tuze gusimbukira rimwe, ntihagire inyama n’ihene dusiga.Impyisi nkuru irazibwira iti : Inama niyo. Ni muze dusubire mu nzu, maze mwicare neza, nimubona mpagurutse namwe muhaguruke. Nuko ziraza no mu nzu, zitaricara, iya mbere iba ishikuje ihene, zose zisimbukira rimwe. Zihubuza ihene n’inyama, ziriruka. Inzobe inkwenene zirayiha, zibwira yayindi yari yarazigiriya inama ziti : Turakwemeye rwose uri umunyabwenge.Impyisi turazikize kandi nta mwana wacu zijyanye .Nguko uko amerwe y’impyisi yazibujije umugeni w’inzobe.
Si jye wahera hahera umugani.


text:
FIRST SIGHT PART 14
twazibanira ubuzira herezo! Njye: yeeeh! Nonese uwo muntu ndinde!? Nkivuga ntyo mbona cyntia akoze mugakapu ke, akuramo ifoto ayidambika imbere,ndebye mbona………..
PART 14
Ndebye mbona hariho umugabo ntazi kandi ntigeze mbonaho narimwe, gusa mukumwitegereza nkabona asa nkumugabo wiyubashye cyane, numva ngizemo akantu kubwoba mpita mubaza nti: nonese uyu niwe ugira appolo inama zose!? Cyntia: cyane rwose, ahubwo nanjye mbimenye vuba cyane, iyo nza kubimenya samba narahangayitse bigeze hano! Njye: eeeeeh mbega ! ko mbona uyu mugabo asa nkaho atoroshye ra!! Ese ubundi yitwa nde!? Cyntia:cyitwa HARRIS! Njye: none se cynti! Urumva haruburyo ufite bwo kuba wamushyira hasi !? cyntia: sha nanjye sinzi kabsa! Kuko ndamutse nkoresheje bamwe muraba basore bandinda, ntakabuza byagera kuri appolo akamerera nabi cyane! Kandi nanone ndamutse nkodesheje amabandi hanze, bishobora kuzamo polisi nkaba ngiye muburoko! Njye: cyakora byo ndumva ari hatari kabsa!
.
Namaze kuvuga ntyo mbona cyntia ari muntekerezo za kure cyane kandi arimo no gushoka marira mumaso, ubwo njye nabonye ibintu bikomeje gukomera mpita mubwira nti: cynti ! humura rwose chr! Imana izabijyamo kandi bizarangira tubanye! Cyntia: ariko se koko urankunda!? Nanjye nti: yeeeh! Nonese uragira ngo mbanze mvuze imiduri nibwo uzemera ibyo mba nkubwira! Ubwo se nigute ntaba ntagukunda nkaba nkwiruka inyuma bigezaha!? Cyntia: umva rero! Njye ndumva ntakundi byamera,ndabona urukundo rwacu rudashoboka, kuko aho kugira ngo mpombe ma……………atararangiza mbona ahise acamo ijambo kabiri, mbese amera nkuwaruhubutse kuvuga, ubwo nanjye narabibonye mbona ko hari ikintu yashakaga kuvuga, ariko ndabyihorera sinabikomeza ahubwo ndamubaza nti: ariko se cynti! Wowe urankunda nkuko ngukunda!? Cyntia: sha ndagukunda cyane rwose ariko sinzi ko byakunda abo bantu bagihari!? Njye: nonese ntamafaranga wabona ngo tumwicishe atuvire munzira!? Cyntia: kandi nakubwiye ko byatuma dufungwa badufashe, erega ntugapfe kwizera umwana wumuntu cher!! Ahubwo wenda nkawe ugiyeyo byaba byiza! Njye: eheeee! Ibaze nukuri nagiyeyo! Sha njye ndumva kwica umuntu ntapfa kubishobora!
.
Cyntia: yeeeh! Nonese kuberiki wakunze umuntu, usaba kubanza hicwa abantu! Njye: eeeeee! Nonese…………. Ntararangiza mbona umukobwa ahise ahaguruka aza aho nari nicaye,arimo gusuka amarira ngiye kubona mbona anyicaye kumatako atangira kumbwira mutugambo tworoheje ati: nyabuna rwose chr! Mfasha muribi bibazo ndimo, nanjye mbone urukundo rimwe mubuzima kuva kera, kuko rwose aba bantu bakiriho sinzi ko nashobora gukundana nundi muntu utari appolo! Kuko imbaraga zo afite nyishi! Njye: yoooh! Ibyo ndabyumva ariko se cynti! Nawe ati: karame, vuga ndakumva!
.
Njye: uransezeranya ko, ibi byose nibirangira uzaba uwanjye iteka ryose!? Ubwo namubajije ntyo, mbona aciye bugufi aranyigereza cyane mumaso, mugihe nkirimo kwibaza icyo yaba agiye kuvuga mbona ankubise akabizu kwitama arangije arambwira ati: sha cher! Mubyukuri nanjye ndumva ngukunda cyane ndetse birenze! Nyuma yo kuvuga ayo magambo, nahise niyumvamo imbaraga zidasanzwe, ibyishimo nakanyamuneza biranyuzura ndetse nkumva ntanundi mukobwa wandutira cyntia muriyisi, ubwo ntakindi cyabaye nahise mpaguruka ndetse mpagurutsa cyntia ndamubaza nti: uwo muswa ngo ni harris namusanga hehe!? Nkumubaza ntyo mbona ahise amwenyura, aravuga ati: ibiro bye biba muri zeng corporation, iriya nzu nini iri muburengera zuba bwuyu mugi! Suhazi se!? njye: yego icyo kizu ndimo kukibona! Cyntia: yego rwose pe! Njye: cynti! Ubungubu ibintu byose ngiye kubisoza nonaha, uriya muswa ngiye guhita mushyira hasi kuburyo na appolo nashaka kongera kukumenyera tuzibonanira! Cyntia: urakoze cyane chr!ariko uze kumwica mwibanga,ntaza kukubura kandi ariwowe utumye byose mbikora, kandi urabizi ko nkubuze nanjye ntabaho!!
.
Njye: niko bimeze pe! Nanjye sinakwifuza gutuma ubabara bene ako kageni,ahubwo reka njye kubyitaho ! cyntia:gusa nyine umenye ko nutamwica none bitaraba bigikunze kuko afite itike yindege ejo mugitondo! ubwo njye nahise nsezera kuri cyntia ndasohoka , numva nuzuye imbaraga nubushake bwo kujya kwica harris, gusa ntaragera kure nibuka ko nagombaga kubaza cyntia umuntu wamuhaye number yanjye, ubwo nahise nkata nsubira inyuma ngo njye kumubaza, gusa nabaye nkigera kuri wamuryango mbona abarinzi babaye beshi kandi nari mpasize babiri bonyine, nshatse nkwinjira barabyanga ahubwo bagashaka no kunkubita, ubwo njye byaranshanze nyoberwa ibibaye kandi nkabona ntacyo nakora kuko abagabo baraho bari ibisore byibigango, mpitamo gucisha bugufi ndahindukira ngo nigendere, mbaye ngitera intambwe numva mucyumba cyntia arimo hasa nkaho harimo undi muntu barimo kuvugana, kumutima nti:” ariko se uwo yaba arinde ra! Cyangwa ni appolo, ko mbona abarinzi biyongeye!!!”
.
Ubwo njye nibajije cyane kucyaba kirimo kujya imbere, byanshanze mpita mfata phone mpamagara nimero ya cyntia numva yanze gucamo, kumutima nti:” ubu se koko nsubirinyuma ndwane naba bagabo cyangwa!!” nibajije cyane kucyo nakora ariko biza kurangira nikomereje iyo naringiye kuko nibwiraga ko nubundi cyntia arinjye akunda, kumutima nti:”apuuuh nubundi cya appolo kiri mubuyobe! Ntikizi ibyo kirimo, ahubwo reka njye guhitata uriya muswa ngo ni harris ubitera byose!””
.
Ubwo umugambi nawucuze ntyo, mpita nsohoka ngira ngo njye kuri zeng corporation mbanze ndebe uko nahinjira ntawe umbonye, ndetse nkagera aho harris akorera nta mbogamizi nimwe mpuye nayo,gusa munzira ngenda sinzi ukuntu narebye hakurya yumuhanda mbona lilian arimo kugenda namaguru, numva birantunguye ndetse ngizemo ubwoba cyane, ntakindi nakoze rero nahise nambuka vuba cyane ndahamara nti: lilian lilan…….. ariko nkabona ntarimo kumva neza bitewe nurusaku rwimodoka zatambukaga ari nyishi kandi numuhanda ari mugari, ndakomeza ndasakuza mpamagara ngiye kubona mbona arahagaze arandeba ahita amwenyura,kumutima nti:” ahwiih! Imana ishimwe noneho ubanza atari umusazi!
.
Ubwo nanjye nahise nambuka ndamusuza nkabona aratuje cyane kandi bisa nkaho yananutse bitewe niminsi amaze mubitaro, gusa nkumva nanone mfitemo ubwoba, ndamubaza nti: niko se lilia! Ko mbona ugenda namaguru! Nawe ati: yego nabonye aribyo byiza tu! Njye: nonese wavuye mubitaro ryari ko nduzi wakagombye kuba ukirimo!? Lilian: sha ndabatorotse ngiye kwirebera mama na papa! Bamaze iminsi batansura ! Njye: umva yewe!ariko uziko ukinisha ubuzima lilia! Ubwose iyo ubabwira bakagusanga mubitaro! Lilian: shahu se haruko ntagize, ko nahamagaye papa bikanga ,ngahamagara na mama bikanga nkumva phone zabo ntiziri kumurongo bose! Njye: nonese uhisemo kujya kubirebera!? Lilian: cyane rwose kuko siniyumvisha uburyo bose batari kumurongo!
.
Njye: ariko se koko ubwo byaba byagenze bite! Lilian: sha sinzi pe! Gusa nanjye nicyo gitumye ntoroka ibitaro kuko numvaga umutima utari hamwe! Njye: noneho reka nkujyane nkugezeyo kuko ndabona utarakira neza! Lilian: yoooh! Waba ugize neza pe! Nonese jack we! Nanjye nti: karame, vuga nguteze yombi!! Lilian: nanubu nturumva urukundo ngukunda!? Njye: yoooh! Ndabyumva ariko turaba tubiganira nyuma yo kumenya ikibazo gihari, ndumva Atari ibyihutirwa! Ese ubundi ubwo arababyeyi bawe nanjye ukunda nde!? Lilian: sha ndabakunda ariko ntibyarenza uko ngukunda, ndetse menya mubabayeho ,abariho ndetse nabazabaho ntanumwe uzakundutira,gusa mbabazwa nuko utanyumva!.
.
Njye: sha reka tubireke basi, ahubwo reka twake lift itugeze imbere! Lilian: yego, ahubwo hagarika iyo ngiyo irimo kuza! Ubwo nahise mpagarika akamodoka kari karaho hafi,nsangamo umukecuru musaba lift arayimpa, duhita twinjira njye na lilian, umukecuru aratujyana mpaka kumuryango wurupangu rwo kwa lilian,urupangu rwubatse neza, ninzu nziza cyane mbese bigaragara ko ari abakire bihambaye.
.
Twasohotse rero mumodoka ya mukecuru nawe arikomereza, twinjira mugipangu mpita mvuga nti: ese ubundi ubwo urasanga bahari ra!? Lilian nawe ati: yeeeh! Barahari rwose kuko ndabona imodoka zose uko ari esheshatu ziparitse hariya, ubwo se baba bagiye muyihe! Njye: cyakora nanone da! Ariko se ……… ntrakoze,tubona munzu haturutse umusore ukiri muto aza yiruka apfukama imbere ya lilian arimo kurira cyane ndetse bisa nkaho afite ubwoba, ngiye kumva numva lilian aravuze ati: habayiki se Charles we!? Kumbe uwo musore yitwa Charles, ngiye kumva arasubije ati: ibigabo byarabatwaye! Njye: yeeeh! Byatwaye bande se!? Charles: byaraje bitwara mama na papa ba lilian, ndetse nashatse no kuguhamagara mbura nimero yawe!
.
Ubwo Charles yavuze atyo numva ngize ubwoba,ndetse ndebye lilian mbona yabize icyuya kubera ubwoba, ntakindi cyabaye nahise nkeka ko papa ariwe ushobora kuba wabikoze, mbwira lilian nti: harya lilia, ntufite nimero yanjye ya telephone!? Lilian nawe ati: yego ndayifite, cyagihe kwishuri se sinaguhamagaraga! Njye: byiza cyane! Noneho reka ngende vuva vuba, kuko harikintu ndimo gukeka uze kumpamagara mumwanya nkubwire ko naba nabonye aho bari! Sibyo!? Nawe ati: yego ntakibazo! Ubwo nahise mvaho ngenda niruka cyane ngana murugo ngo mbaze papa impamvu akora ibintu nkibyo kuko numvaga amaze kurenza urugero, gusa nkiri munzira numva message kuri phone, ndebye mbona ni cyntia ati:” bite se chr! Ko igihe kirimo kudusiga, yagahunda uyigezehe!?””
.
Nasomye iyo message nibuka ko naringiye kuri zeng corporation kandi nkica umugabo witwa harris igihe kitararenga, numva mumutwe biricanze ariko kumutima nkumva hambwira hati:” wibuke ko cyntia umukunda!!”” ubwo ntakindi cyabaye nahise mfata inzira yo kuri zeng corporation, ndetse nza kuhagera hakibona, ariko nsanga huzuye abarinzi, ndetse mbona ntakuntu napfa kuhanyura. Ubwo njye natikindi nakoze, nahise nzeguruka urupangu, dore ko batapfaga no kureba hanze yarwo, ubwo nabonye akarinzi kamwe karahantu inyuma, nterura igitosho ndajungunya no kumugondo wako ngo piiiiih! Ngiye kumva numva karatatse cyane, nanjye mpita nunama ngaruka kumarembo nsanga bose bagiye gureba ikibaye kukagabo, nanjye mpita ninjira niruka mba ninjiye munzu, mbanza kureba kuri list zimanitse aho hafi kurukuta, mbona harris akorera mucyumba nimero 67, mpita nerekeza yo.
.
Gusa munzira ngenda,dore ko ninzu yari nini cyane, nagendaga mpura nabarinzi nkabihisha barenga ngakomeza urugendo, nageze imbere numva abagabo babiriri baza mugikorodoro kinini baganira, mpita mbihisha mukumba karaho kuruhande gasa nkakabamo moteri, nteze ugutwi neza numva umugabo urimo kuvuga,afite ijwi nkirya papa ariko sinabitindaho ndakomeza ndihisha, abo bagabo batararenga mbona phone yanjye irasonnye ndebye mbona ni lilian:” kumutima nti:”mana yanjye lilian ankozeho baramfashe,ariko ninjye wabimubwiye!!!!”” phone yamaze gusona, numva abagabo barahagaze, umwe muribo aravuga ati: iyo phone isonera mukumba ka moteri niyande!? Ubwo njye ubwoba bwari bwose,nabuze icyo gukora, mpita nshaka uko nihisha inyuma ya cya moteri cyaraho, ndebye neza mbona hariho akaryago gato,mpengereje mbona numwijima gusa ariko ndikaruma ngaseseramo, kumbe gahinguka mubindi byumba byubakishije amabuye, ubwo nahise mpaguruka nsha muri zio nzira zo muribyo byumba,gusa nkabona nahantu hateye ubwoba cyane ariko ngafunga umwuka ngakomeza imbere, sinzi ukuntu nageze ahantu mbona umuntu ufungiye muri ferabeto amaboko azirite hejuru, gusa yari yubitse umutwe, nitegereje neza mbona ni mukuru wanjye tumaze igihe kitari gito twarabuze, kumutima nti:” uyu ni grand frère wanjye,steven se yangwa!!? Ubwo nahise mpamagara nti: wee steve!? Ngiye kubona mbona yeguye umutwe arandeba, koko mbona ni mukuru wanjye, kumutima nti:”…………….
.ESE KUKI STEVEN MUKURU WA JACK AFUNGIYE AHANTU NKAHARIYA!?
.ESE ABABYEYI BA LILIAN BABURIYE HEHE!
.ESE UYU MUGABO UVUGA NKA PAPA JACK NIWE RA!?
.
.
NTUCIKWE PART 15……..LOADING………


text:
Mu gihugu cya Mexique Umugabo witwa Adolfo yatangaje abatari bacye nyuma yo guhoberana n’intare y’ingore bagashirana urukumbuzi nyuma y’igihe kirekire batabonana amaso kuyandi.
Iy’intare y’ingore yitwa Kiara.Yatunzwe na Adolfo imyaka myinshi ikiri icyana ariko nyuma uyu mugabo aza kuyohereza mu muryango wita ku nyamaswa muri iki gihugu kugirango ube ariwe ukomeza kuyikurikirana ibana n’izindi.
Ikinyamakuru The Mirror kiravuga ko uyu mugabo yafashe iy’intare y’ingore ikiri icyana atangira kuyirera no kuyitoza kubana n’abantu.Yashyizwe mu muryango wita ku nyamanswa muri Mexique witwa Black Jaguar-White Tiger Foundation kugira ngo yitabweho mu buryo bwihariye kandi buboneye.
Amashusho n’amafoto yashyizwe ku mbuga nkoranyambaga agaragaza uyu mugabo ahoberana n’iyi nyamaswa byimbitse.Izamura amaguru yayo nawe agatega amaboko bakajya kureshya.
Uyu mugabo yahoberanye n’intare biratinda
Iyi ntare Kiara ihobera Adolfo, imushyira ku butaka bagakina mu buryo bwatunguye ubwo benshi uyu mugabo yari yayisuye mu kigo isiga ibamo.Abantu benshi batangariye cyane iriya ntare bitewe n’uburyo yitwaye kuri Adolfo imwereka urukundo rudasanzwe.
Ni mu gihe bisanzwe bizwi ko intare ari mu nyamaswa zinkazi bitakorohera buri wese gukinisha uko ashatse.
Mbega byiza we !! Koko hari igihe inyamaswa zimenyera umuntu zibana nawe.Ariko hari igihe bihinduka ikakurya,cyane cyane iyo ishonje cyangwa iyo uyibabaje.Nk’abakristu,tugomba kumenya ko muli Paradizo tuzaba dukina n’inyamaswa z’inkazi:Intare,inzoka,etc...Bisome muli Yesaya 11:6-8.Niyo mpamvu tugomba gushaka imana cyane kugirango tuzabe muli iyo paradizo,aho kwibera mu byisi gusa.


text:
Mu gitondo cyo kuri uyu wa Mbere tariki 7 Ugushyingo 2016, nibwo imbaga yakoraniye mu rugo rwe isezera kuri Makuza. Ku isaha ya saa sita z’amanywa umuhango wo kumusezeraho wakomereje mu Kiliziya Gatolika, Paruwasi yitiriwe Umwamikazi w’amahoro ‘Regina Pacis’ i Remera.
Ni igitambo cya Misa cyaririmbwe na Chorale de Kigali, cyitabirwa n’abantu babarirwa mu bihumbi barimo n’abayobozi bakuru b’igihugu nka Minisitiri w’Intebe, Anastase Murekezi; Perezida w’Inteko Ishinga Amategeko umutwe wa Sena, Bernard Makuza; uw’umutwe w’Abadepite, Donatille Mukabalisa; Lt.Gen. Karenzi Karake; Minisitiri w’Umutungo Kamere, Vincent Biruta n’abandi.
Mu nyigisho yatanzwe na Musenyeri wa Diyosezi ya Butare, Philippe Rukamba, yagarutse ku bikorwa by’intagereranywa byaranze Makuza Bertin, birimo ubunyangamugayo, gukora cyane no gukunda igihugu.
Yagize ati “Makuza yabaye urugero rwo gukunda abantu akabikomora ku babyeyi be bari bafite ubupfura n’ubukirisitu. Yaranzwe no kugira umutima mwiza, kwakira abantu no kubafasha uko ashoboye. Yakunze igihugu, arangwa n’ineza, urugwiro no kwicisha bugufi.”
Yakomeje avuga ko ubwihangane n’ubwenge bwinshi bwaranze Makuza bwagiriye umumaro benshi n’igihugu muri rusange.
Umunyemari Rusirare Jacques wabanye cyane na Makuza mu bikorwa byinshi byiganjemo iby’ishoramari, yavuze ko we kimwe n’abandi banyemari babanye neza akabagira inama, akababera umuhuza, akabagira inama yatumye biteza imbere mu buryo butandukanye.
“Yari umuntu ugira urukundo, inyangamugayo, intwari kandi mu bihe bikomeye akagira inama zikomeye z’ingirakamaro.”
Atanga urugero rw’uburyo ibitekerezo byiza bya Makuza byahuje abanyemari bagashinga sosiyete y’ubwishingizi COGEAR yaje kubyara banki ikomeye cyane ya Cogebanque.
Umuyobozi w’Urugaga rw’Abikorera mu Rwanda, PSF, Benjamin Gasamagera, yavuze ibigwi bya Makuza Bertin wagize uruhare runini mu gishinga uru rugaga, yemeza ko kumubura ari icyuho gikomeye cyane ku muryango we no ku bashoramari b’u Rwanda.
Yagize ati “Makuza ari muri bake batugiraga inama bakadufasha kubera ubunararibonye n’ubwitange yari afite. Ni umwe mu banyarwanda batinyutse gushinga uruganda muri nyinshi z’abanyamahanga zari zihari. Yabaye imbarutso ya Made in Rwanda, kandi aba intangarugero mu kwishyira hamwe.”
Umwe mu bana be Makuza Robert, yagarutse kumurage abasigiye nk’umubyeyi.
Yagize ati “Data adusigiye umurage wo gukunda umuryango, yakundaga umuryango we, yari umubyeyi witangira umuryango, twe twabonaga binarenze, yarebaga buri kantu kose kabereye umuryango. Nkatwe dufite abana, niwe muntu wa mbere wamenyaga ko umwana wacu arwaye, akakubaza buri kanya ati ‘ko utajyana umwana kwa muganga’. Uyu murage wo gukunda umuryango arawudusigiye.”
‘Adusigiye umurage wo gukunda abantu. Abantu benshi batugezeho baratwihanganisha, ni urugero rw’uko yabanye neza.’
‘Undi murage ukomeye ni ugukunda umurimo. Yakundaga gukora adakorera amafaranga ahubwo ari uko bimurimo. Kuri we umuntu udakora ntacyo aba ari cyo. Yangaga ubunebwe bidasubirwaho.’
‘Adusigiye umurage wo gukunda igihugu. Uru Rwanda yarubayemo mu bice bibiri, urumurushya, rumuvuna, kubera politiki y’icyo gihe ariko yararukundaga kuko gushora imari icyo gihe akarwita Rwanda Foam’ ni uko yarukundaga.Yabaye no mu Rwanda rumukunda. Yabyukaga kare aharanira kuruteza imbere.’
Makuza Bertin yavutse kuwa 9 Kanama 1948 i Kibeho muri Nyaruguru, apfa kuwa 2 Ugushyingo 2016. Uyu musaza w’umunyemari yashiriyemo umwuka mu bitaro byitiriwe Umwami Faisal ku Kacyiru ahagana mu ma saa sita z’ijoro. Asize abana 12 barimo imfubyi za Jenoside yareze n’abuzukuru 25.
Yari umwe mu banyemari bazwi cyane mu Rwanda kubw’ibikorwa by’ubucuruzi bitandukanye yakoraga birimo uruganda Rwanda Foam rumaze imyaka 30 rukora matola. Azwi kandi cyane kubw’inyubako M Peace Plaza iherereye mu Mujyi wa Kigali rwagati yuzuye itwaye akayabo kangana na miliyoni 40 z’amadolari ya Amerika.


text:
Irushanwa rya Nyampinga w’Isi rizasozwa 20 Ukuboza 2016, rigiye kuba ku nshuro ya 65 kuko ryabaye bwa mbere mu 1951. Nyampinga wa mbere w’Isi yatowe mu 1951, yitwa Kiki Håkansson akomoka muri Sweden.
Miss Mutesi Jolly azerekeza mu Mujyi wa Washington kuri uyu wa Gatanu tariki ya 25 Ugushyingo 2016. Mbere yo kuva i Kigali yavuze ko afite icyizere cyo kuzagarukana intsinzi gusa ngo yiteguye kuzabyakira naramuka adatsinze.
Yagize ati “Kuri njyewe ni ishema, abantu benshi bagiye bavuga ko ari amahirwe u Rwanda rugize ariko ni ikimenyetso kigaragaza ko bishoboka kandi ni inshingano zanjye gutsinda. Ntabwo ngiye nihagarariye, ngiye guhagararira igihugu cyanjye, nzakora ibishoboka byose ishema ryanjye ndihagarareho.”
“Abanyarwanda ndabizeza intsinzi, ni urushanwa nzakora ibishoboka mbaheshe ishema, nzagerageza mu mbaraga n’ubumenyi bwanjye nkore icyiza kurushaho…”
Mu kiganiro yagiranye n’itangazamakuru mbere yo kujya muri Amerika, Jolly yari yaherekejwe na nyina na we ushimangira ko umuryango uzakomeza gushyigikira uyu mukobwa mu rugendo agiyemo.
Yagize ati “Kuba Jolly agiye i Washington muri Miss World ni ishema no ku Banyarwanda, cyane kuri twebwe umuryango […] Ibisabwa byose, tugomba kuzamushyigikira uko bishoboka ibihe byose nk’umwari w’u Rwanda.”
Itike y’urugendo Mutesi Jolly rwerekeza i Washington yayihawe na sosiyete ya RwandAir . Umuyobozi ushinzwe iyamamaza bikorwa n’iterambere ry’isoko muri iyi sosiyete, Manzi Patrick yavuze ko gutera inkunga Mutesi Jolly ari uburyo bwiza RwandAir ikoresheje mu kwimenyekanisha muri Amerika aho iteganya gutangira ingendo mu mwaka wa 2017.
Yagize ati “U Rwanda nk’igihugu giteye imbere mu bukerarugendo , twese twemera ko Miss Rwanda ari kimwe mu bintu twakoresha mu kumenyekanisha ubukerarugendo. Uko umwaka utashye ingendo z’indege ziragenda ziyongera, niyo mpamvu kuba twagiranye ubufatanye na Miss Jolly ni uburyo bwiza bwo kumenyekanisha indege zacu muri Amerika […] Kuri Miss Jolly tumwifurije intsinzi, biranashoboka cyane ko yazitwara neza agatahana ikamba.”
Umuyobozi ushinzwe ubucuruzi muri Cogebanque, Mujyambere Louis de Montfort yavuze ko iyi banki yishimiye gukorana na Miss Mutesi Jolly kuko yabahesheje ishema ndetse ngo bamufata nk’icyitegererezo ku bandi ba Nyampinga bamubanjirije.
Ati “Miss Rwanda Mutesi Jolly twagiranye imikorera myiza mu rugendo rwe, yerekanye ko ari urugero rwiza ku bandi ba Nyampinga bamubanjirije. Gukorana na we byaduteye ishema, dutangiye kubona umusaruro mwiza muri iki gikorwa cya Miss Rwanda mu myaka itatu ishize turi umuterankunga mukuru w’irushanwa.”
Mujyambere yongeyeho ati “Kuba Miss Rwanda yarabaye urugero rwiza akaba anagiye muri Miss World twagiye kandi ntagusubira inyuma, biduteye imbaraga cyane, nka Cogebanque tuzakomeza kumutera inkunga uko dushoboye kose.”
Umuyobozi wa Rwanda Inspiration Back Up, Ishimwe Dieudonne uzaherekeza Mutesi Jolly, yahise atangaza ko bongeye guhabwa isoko ryo gutegura Miss Rwanda bityo ko nibava muri Amerika muri Miss World azahita yanzika n’ibikorwa byo gushaka Nyampinga w’umwaka wa 2017.
Amafoto: Mahoro Luqman


text:
Minisitiri w’Ubutegetsi bw’Igihugu Francis Kaboneka, akunda kubwira abakuru b’imidugudu ko niba hari abantu bakomeye mu gihugu, ari Perezida wa Repubulika na bo, kuko aribo batorwa n’abaturage bose.
Imbere ya Minisitiri Kaboneka, Rekeraho Jonathan, umukuru w’Umudugudu w’Ubumwe, mu Kagari ka Kimihurura mu murenge wa Kimihurura ho mu karere ka Gasabo yasabye Umuyobozi w’Akarere ka Gasabo Rwamulangwa Stephen ko yazabafasha bakagera mu nyubako ya Kigali Convention Center bumva abandi barahirira, nyamara bo batarayisura kandi ibegereye, ndetse ibarizwa no mu karere kabo.
Yagize ati “ Turasaba Meya ko yazajya kudutembereza muri Convetion Center, turaza kwicara hamwe na we tumwongorere ko yazajya kuhadutumbereza kugira ngo hatazagira ababidutanga.”
Mu kiganiro na IGIHE, Umuyobozi w’akarere ka Gasabo Rwamulangwa Stephen yavuze ko abakuru b’imidugudu ari abantu bakomeye, ku buryo icyo basaba batakimwa, ariko ngo bazategura ibijyanye n’icyo gikorwa.
Ati “Bisaba amikoro kuko muri Gasabo hari imidugudu 482 urumva ko ari hafi 500, turimo kubyigaho tureba tuti ’ese tuzahatemberera, twicare tuganire niturangiza tugende tutahafashe fanta, cyangwa se tuzahaganirira fanta tuyifate ahandi, urumva ko ari ibintu tugomba kwigaho.’”
Rwamulangwa yavuze ko mu biganiro bazagirana n’abo bayobozi bazarebera hamwe aho bageze bashyira mu bikorwa imihigo nyuma y’aho baviriye mu itorero ryabo.
Iyi nyubako yanyuze benshi kubera ubwiza bwayo iherutse gusurwa n’abamugariye ku rugamba hagamijwe kureba aho igihugu bitangiye mu kwibohora kigeze cyiyubaka, dore ko bayumvaga nk’amateka.


text:
Mu murenge wa Cyato, mu karere ka Nyamasheke hari umudugudu wa Muyugiri utuwe n’abatishoboye benshi, bamwe bakameza ko ari wo mudugudu ukennye kurusha iyindi yose mu Rwanda kubera impamvu zirimo imiterere y’ubutaka bwaho,kubura akazi no kutagira ibikorwaremezo nk’amazi,amashanyarazi n’umuhanda.
Ibi bibazo bituma buri gihe muri uyu mudugudu hagaragara umubare munini w’abana batajya mu ishuri kuko nta kigo cy’ishuri wasanga hafi uretse parike y’igihugu ya Nyungwe mu mpande.
Nubwo bitoroshye, twaje kugera mu mudugudu wa Muyugiri, utuwe n’ingo 220,zirimo 150 zibarizwa mu kiciro cya mbere cy’ubudehe naho 20 zikaba mu cya kabiri ariko na bakeya basigaye bavuga ko batazi uburyo bashyizwe mu cya gatatu kuko nta kazi bagira cyangwa itungo,ubutaka bahinga ngo ntibwera.
Abatuye Muyugiri bavuga ko ubukene bwa benshi muri bo ari ubwa kera kubera imiterere yaho ariko na gahunda za Leta hari abavuga ko zitabageraho neza.
Benshi bemeza ko ubusanzwe uyu mudugudu wari usanzwe utuwe n’abakene,nyuma mu murenge wabo baza gutoranya abandi bakene babatuza muri uwo mudugudu bituma noneho abantu batangira kuvuga ko ariwo mudugudu ukennye nk’uko twabibwiwe na MAKURATA Josiane uhatuye
Abaturage twaganiriye batuye muri uyu mudugudu bavuga ko aho batuye ari ahantu hasigaye inyuma mu iterambere bakurikije ndetse ngo no kuvukira muri uyu mudugudu ukabasha kwiga amashuri 6 abanza ukayarangiza uba uri intwari kuko uretse no kuba nta kigo cy’ishuli kiri hafi y’uyu mudugudu ngo ni ababyeyi bakeya bashobora kubona ubushobozi bwo kugurira abana bano ikayi n’ikaramu byo kujyana kwiga.
NYANDWI Fidele agira ati:"Nta mwana wa hano urangiza amashuri ye abenshi barayacikiza,kuko abana benshi bibera mu mugi wa Rusizi bakiri batoya ,kuko ababyeyi babo baba barabuze ubushobozi bwo kwishyurira abana babo,byongeye bakaba nta n’ikigo cy’ishuri kiri hafi.’’
Fidele avuga ko amaze imyaka irenga 40 ariko akaba nta gikorwa cy’amajyambere kigezwa muri uyu mudugudu yewe ngo n’amazi banywa bakora ibirometero bisaga 20 kugira ngo bayabone n’ubwo nayo aturuka ku mugezi utemba bityo nayo bakaba bataba bizeye ubuziranenge bwayo.
Yakomeje avuga ko Muyugiri nta muyobozi n’umwe w’Akarere urabasura ngo baganire, bakaba babona na byo ari impamvu ishobora gutuma bahera mu bwigunge.
Umuyobozi wungirije ushinzwe ubukungu n’iterambere mu karere ka Nyamasheke Ntaganira Josue Michel,avuga ko batangiye gahunda yo guteza imbere uyu mudugudu kimwe n’indi bisangiye ikibazo cy’ubukene hibandwa ku kuhageza ibikorwa remezo na gahunda zidasanzwe zibafasha kwiteza imbere zirimo gahunda z’ubudehe izatanga akazi ku baturage,ariko ntiyigeze avuga niba bateganya kuzubaka ibyumba by’amashuri bizafasha abana ndetse n’abandi bantu bifuza kwiga kwandika no kubara muri uwo mudugudu witaruye iyindi.
Umudugudu wa Muyugiri ni kimwe mu bimenyetso bishimangira impamvu zagaragajwe mu bushakashatsi bw’Ikigo cy’igihugu cy’imiyoborere (RGB) rwerekanye ko akarere ka Nyamasheke ariko gafite abakene benshi mu Rwanda.
Yanditswe na Joseph NIZEYIMANA


text:
Perezida w’ u Rwanda Paul Kagame kuri uyu 1 Werurwe 2018 ubwo yasozaga umwiherero w’ abayobozi bakuru b’ u Rwanda wari umaze iminsi ine ubera I Gabiro mu karere ka Gatsibo yatanze uburenganzira bwo kuruhuka ku muyobozi ushaka akaruhuko ku munsi w’ ejo tariki 2 Werurwe.
Asoza ijambo ryari ryuzuyemo impuguro nyinshi n’ impanuro yagize ati “Narimfite byinshi cyane nashakaga kubabwira ariko reka mbibikire undi munsi,mwakoze cyane… Icyo twakwiriye kwibagirwa kubabwira, ejo tuzaruhuke, kereka abakunda akazi…nahoze mbaza niba mbifitiye ubushobozi kuba nabibwira abantu ariko ubwo ubifasha azabifate utabishaka azabyihorere”
Mu butumwa bwa Perezida Kagame yatanze asoza umwiherero wa 15 yakomoje ku bayobozi biremereza, avuga ko uku kwiremerera kw’ abayobozi nta cyo Abanyarwanda babyungikiramo ahubwo ko abaturage babihombereramo.
Ati “…Umuntu muzima akwiye kuba akora ikintu kizima kuri we no ku bandi bantu. Iyo wishyize mu mwanya utiremereje ugomba kugera kuri uwo musaruro. Ariko kwiremereza n’ abataremereye cyane bakabyiyumvamo gusa kubera iki? Kandi ikiguzi cyabyo ni ikihe?”
Ibi umukuru w’ igihugu yabikomoje ku makuru afite avuga ko iyo bagiye mu mwiherero bagenda muri bisi noneho ugasanga hari abayobozi nka batanu bahangayikishijwe no gushaka intebe Minisitiri runaka ari bwicareho. Perezida Kagame yagaye uyu muco avuga ko ntacyo ugeza ku Rwanda abaza abayobozi bari mu mwiherero niba abatawugira hari icyo bahomba.
Ibi abivuze mu gihe mu mpera z’ umwaka ushize 2017 yagaye uburyo abayobozi bakoreshaga barimo kugeza imbwiraruhame kubaturage bwo kubanza gushimira buri muyobozi uraho, ibi yagaragaraje ko bitwara umwanya bigatuma umuyobozi atinda gutambutsa igitekerezo cye.
Hari ba Minisitiri badafite amakuru y’ ibibera muri Minisiteri bayoboye….
Umukuru w’ igihugu yavuze ko hari ubwo Minisitiri umubaza ikibazo akakubwira ko kikirimo kwigwaho nyaramara cyarakemutse kera
Yagize ati “Urabaza Minister, rimwe na rimwe uti ’ibi ko bitagenda gutya kandi ko twemeranyije ko bigenda bitya, akagusobanurira ibintu bitandukanye n’ iby’ undi ubushinzwe wenda muri iyo Minisiteri ari buze gusobanura. Umwe muri aba afite ukuri. Ashobora kuba Minister cyangwa umukuru w’ ikigo ariko icyo bivuze ni uko batavugana. Umukuru w’ ikigo azi ko ibintu byakozwe ariko Minisiter we araho arakubwira ngo turacyafite ibibazo…arakubwira ko bagishakisha uburyo bwo kubikora kandi byararangiye”
Uyu mwiherero witabiriwe n’ abayobozi 300 watangiye tariki 27 Gashyantare ukaba wasojwe kuri uyu 1 Werurwe 2018.
Nsanzimana Ernest ni Umwanditsi mukuru w’Ikinyamakuru Umuryango. Yatangiye gukorera iki kinyamakuru muri Nzeli 2016, afite Impamyabumenyi y’Icyiciro cya Kabiri cya Kaminuza (A0) mu Itangazamakuru n’Itumanaho yakuye muri Kaminuza y’u Rwanda Ishuri ry’ itangazamakuru n’ itumanaho
Ibyo HE yavuze nibyo rwose, abayobozi bareke kwishyira hejuru ndetse no kwangiza imari ya Leta.
Ngo ijya kurisha ihera ku rugo, bizaba byiza umwiherero utaha na perezida afashe bus akicarana naba ministers, akagabanya ibimodoka bihenze kandi byinsi akoresha, akagabanya ingendo nyinshi mu mahanga, hanyuma za protocole nazo akagabanya abantu nabonye baba bamwiruka inyuma.
Nyakubahwa nubikora gutyo, abo bayobozi ntawe uzongera gusesagura no kwiremereza.
Hamwe na team yose mukorana Nyakubahwa Perezida mbifurije amahirwe masa!


text:
Igisubizo: Mu Byakozwe n'Intumwa 13:38 baragira bati,” Nimumenye rero, bavandimwe ko ari ku bwa Yesu mwamenyeshejwe ibabarirwa ry’ibyaha.”
Imbabazi ni iki kuki jyewe nzikeneye?
Ijambo "imbabazi" risobanura guhanagura urutonde rw'ibyaha, kugira impuhwe, gusiba ideni. Iyo dukoreye nabi abandi dusaba imbabazi kugira ngo twongere tugirane umubano mwiza. Imbabazi ntizitangwa kuko nyiri ukuzaka akwiriye kubabarirwa. Nta muntu ubereye kubabarirwa. Imbabazi ni igikorwa cy'urukundo, impuhwe, ingabire. Kubabarira ni icyemezo umuntu afata kugira ngo yoye kugirira undi ingingimira, akirengagiza ibyamukorewe bidakwiye.
Bibiliya itubwira ko twese dukeneye imbabazi zituruka ku Mana. Twese twaracumuye. Umubwiriza 7:20 agira ati” Koko rero ku isi nta ntungane ihari ikora neza ntiyigere icumura.” 1 Yohani 1:8” Niba tuvuze tuti 'Nta cyaha tugira'tuba twibeshya ubwacu, nta kuri kuba kuturimo.” Icyaha icyo ari cyo cyose gifatwa mbere na mbere nk'igikorwa cyo kwigomeka ku Mana (Zaburi 51:4). Bityo rero, dukeneye cyane rwose imbabazi z'Imana. Niba ibyaha byacu bitababariwe, tuzabaho iteka ryose dushegeshwa n'ingaruka z'ibyaha byacu(Matayo 25:46; Yohani 3:36).
Imbabazi-Nazihabwa nte?
Amahirwe twigirira ni uko Imana ari urukundo kandi ni nyir'impuhwe-ihora yiteguye kutubabarira ibyaha byacu! 2Petero 3:9 agira ati,” . . . Ni mwebwe yihanganira, kuko adashaka ko hagira n'umwe worama, ahubwo ko bose bisubiraho bakamugarukira.” Imana ishaka kutubabarira, ni yo mpamvu imbabazi zihora zidutegereje.
Ubundi igihano kidukwiriye cy'ibyaha byacu ni urupfu. Mu Banyaroma igice cya mbere 6:23 agira ati,” Nuko rero ingaruka y'icyaha ni urupfu. . .” Nta nyungu dukomora ku gucumura uretse kunambira mu rupfu. Imana, mu mugambi wayo utagira inenge, yigize umuntu-Yesu kristo(Yohani 1:1, 14)Yesu yapfiriye ku musaraba, aratwigurana yemera igihano twagenewe-urupfu.
2 abanyakorinti 5:21 baratwigisha ngo,” Kugira ngo nk'uko icyaha cyari cyaraganje mu rupfu, n'ineza izaganze mu butungane.” Yesu yapfiriye ku musaraba, aratwigurana! Nkuko ari Imana, urupfu rwa Yesu ruhesha imbabazi ku byaha by'isi nzima. 1 Yohani 2:2 agira ati” Ni nawe gitambo cy'impongano y'ibyaha byacu, ndetse atari ibyaha byacu byonyine ahubwo n'iby'isi yose.” Yesu yazutse mu bapfuye, atangaza ko atsinze icyaha n'urupfu. (1 Abanyakorinti 15:1-28). Himbaza Imana, mu rupfu n'izuka bya Yesu Kristo, mu gice cya kabiri cy'Abanyaroma 6:23 ukuri dusoma,” . . . Naho ingabire y'Imana ni ubugingo bw'iteka muri Kristo Yesu Umwami wacu.”
Urifuza kubabarirwa ibyaha byawe? Mbese wiyumvamo ikiniga kiguhora ku mutima y'uko uri umunyacyaha ukaba usa naho wananiwe kukikura? Imbabazi z'ibyaha byawe zirahari niba ufitiye ukwemera Yesu Kristo yuko ari we mucunguzi wawe. Abanyefezi 1:7 bagira bati,” Ni we dukesha gucunguzwa amaraso ye, tukamuronkeramo imbabazi z'ibyaha byacu, ku rugero rw'ubusendere bw'ineza yayo.” Yesu yatwishyuriye ideni, kugirango tubashe kugirirwa imbabazi. Icyo umuntu asabwa gukora cyonyine ni ukwaka imbabazi Imana muri Yesu, ukemera ko Yesu yaturihiye agatanga ubuzima bwe ngo duhabwe imbabazi-kandi azakubabarira! Yohani 3:16-17 adufitiye ubutumwa bwiza cyane bugira buti,” Koko Imana yakunze isi cyane bigera aho itanga umwana wayo w'ikinege, Igira ngo umwemera wese atazacibwa, ahubwo agire ubugingo bw'iteka. Icyakora Imana ntiyohereje umwana wayo ku isi ngo ayicire urubanza ahubwo yagira ngo akize isi.”
Imbabazi -Mbese koko biroroshye kuzihabwa?
Yego rwose biroroshye! Ntacyo waha Imana ngo iguhembe imbabazi zayo. Ntabwo wagura imbabazi z'Imana. Icyo usabwa cyonyine wazihabwa, ubikesheje ukwemera, ubikesheje ubwiza n'impuhwe z'Imana. Niba ushaka kwemera Yesu Kristo ko ari we Mucunguzi wawe hanyuma ukaronka imbabazi ziturutse ku Mana, dore isengesho wavuga. Kuvuga iri sengesho cyangwa se irindi ryose sibyo bizakurokora. Icyizere cyonyine ugirira muri Kristo nicyo gishobora kugukiza ibyaha. Iri sengesho ritubere gusa inzira yo kugaragariza Imana ukwemera tuyifitiye no kuyishimira Imbabazi yaduhaye.” Mana, nzi neza ko nagucumuye ho ko nkwiriye kandi guhannwa. Ariko Yesu Kristo yambereye igitambo ahannwa mu kigwi cyanjye none mbinyujije mu kwemera mufitiye ngirira ikigongwe. Ikizere cyanjye nkigiriye Wowe kugira ngo umpe agakiza. Shimirwa Mana kubera ingabire zawe uduha zitagira uko zisa hamwe n'impuhwe utugirira! Amen!
Mbese wafashe icyemezo cyo kwiyegurira Kristo ubikuye ku byo umaze kwisomera hano? Niba ari uko, nyaboneka kanda ahakurikira handitse ngo "None nemeye Kristo"
Ikibazo: Nahawe imbabazi? Nabona nte imbabazi zituruka ku Mana?
Igisubizo: Mu Byakozwe n'Intumwa 13:38 baragira bati,” Nimumenye rero, bavandimwe ko ari ku bwa Yesu mwamenyeshejwe ibabarirwa ry’ibyaha.”


text:
Ibitekerezo 8 nyamukuru kubyerekeye Constructionist Learning Lab
Igitekerezo cya mbere cy’iremezo ni Kwiga unakora. Twese twiga neza iyo bijyanye no gukora ikintu kidushimisha. Twiga neza cyane iyo twize dushaka gukora ikintu dushaka.
Igitekerezo cya kabiri cy’iremezo ni Ikoranabuhanga nk’igikoresho cyubaka. Niba ushobora gukoresha ikoranabuhanga gukora ibintu, wakora byinshi bishimishije, ukanahigira byinshi. Ni ko kuri kw’ikoranabuhanga rigezweho: Mudasobwa z’amoko menshi harimo n’izigenzurwa na Lego mu nzu y’ubushakashatsi yacu.
Igitekerezo cya gatatu cy’iremezo ni ukugira ibigushimisha. Twiga kandi tugakora neza cyane iyo dukora ibyo dukunze. Ariko kwihima no gukunda ibyo ukora nti bivuga ko “biba byoroshye”. Ikigushimishije cyane kiba kinakomeye cyane. Abo tureberaho mu mikino ngororamubiri bakora cyane kugirango bakore imikino yabo neza. Umufundi ubishoboye ashimishwa no kubaka. Umucuruzi akunda gukora cyane akabona bigenda neza.
Igitekerezo cya kane cy’iremezo ni ukwiga kwiga. Benshi mu banyeshuri bazi ko uburyo bwo kwiga bwonyine ari ukwigishwa. Ibyo bituma batsindwa mu mashuri bigamo ndetse no mu buzima. Nta muntu wakwigisha ibyo ukeneye kumenya byose. Ugomba kwishyiraho umutwaro w’imyigire yawe.
Igitekerezo cya gatanu ni ugufata umwanya – umwanya nyawo w’akazi. Abanyeshuri bamenyera kubwirwa icyo bakoraburi minota itanu cyangwa isaha. Barambirwa iyo nta ubabwira icyo bagomba gukora. Ubuzima si uko bumeze. Kugirango ukore ikintu cy’ingirakamaro, ugomba kwiga uko ukoresha igihe cyawe. Iri ni isomo rikomerera benshi mu banyeshuri bacu.
Igitekerezo cya gatandatu cy’iremezo: nti wakora ibyiza utabanje gukora amakosa. Nta kintu gifite akamaro gihita gikunda ubwa mbere. Uburyo bwo kugikora neza ni ukureba impamvu byagenze nabi, ukayikosora. Kugirango ubishobore, uba ukeneye umudendezo wo gukosa.
Igitekerezo cya karindwi cy’iremezo ni gukora ibyo tubwira abanyeshuri gukora. Igihe cyose tuba twiga. Tugira ubunararibonye mu mishanga myinshi isa ariko buri umwe uba usa ukwawo. Nti tuba tuzi neza uko bizakora igihe cyabyo kigeze. Twishimira ibyo turimo gukora ariko tuba twiteze ko bizakomera. Twitega gufata umwanya ukenewe kugirango tubikore neza. Buri kintu gikomeye duhuye nacyo aba ari amahirwe yo kwiga. Isomo ryiza twaha abanyeshuri bacu ni ukubemerera ko babona twagowe no kwiga.
Igitekerezo cya munani cy’iremezo turi kwinjira mu isi y’ikoranabuhanga rishya aho kubimenya bifite akamaro nko kwandika ndetse no gusoma. Kwiga za mudasobwa rero ni ingezi ku hazaza habo ARIKO igifite akamaro kurusha ibindi ni ukuzikoresha IKI GIHE mu kwiga ibindi byose.
Byakusanyijwe bikuwe:
In Stager, G. An Investigation of Constructionism in the Maine Youth Center. Doctoral dissertation. The University of Melbourne. 2006.


text:
Ibitekerezo by’Umudage Marx, ku idini bisa n’ibyakoreye mu ngata ibya mugenzi we Feuerbach nawe wari wigeze kuvuga ko umuntu ariwe ugira uruhare mu kugena ibirebana n’iyobokamana, ko iyobokamana atari ryo rifite uruhare na mba ku kiremwa muntu.
Ibi byose aba bahanga babikoraga ngo mu rwego rwo kwimakaza umuco wo kunenga ibitavugwaho rumwe n’abantu, uko kunenga kukaba kwatera umuntu kugera ku kuri nyako, atari ugufata ibivugwa byose nk’ukuri ngo abantu bamire bunguri badasesenguye.
Karl Marx ariko mu bitekerezo bye, ntiyagiye kure cyane y’ibyavugwaga na Feuerbach, ahubwo yaje kubishimangira nk’aho yavuze ko “Umuntu afata ibyo atekereza, akabyihindukirizaho we ubwe bwite nk’uwireba mu ndorerwamo, bityo ibyo avuga ko yizera bikamutera kwinjira mu byo we yita Imana ariko ashidikanya, mu by’ukuri akabikora nk’ugaruye ishusho ye bwite y’ibimuri mu bitekerezo akabyita Imana kandi ariwe Mana yivuga.”
Marx akemeza ko ngo abantu bakwiriye kureka kumva Imana nk’iyibera mu kirere ahantu kure, ahubwo bakayiyegereza mu buzima bwabo bwa buri munsi, agasa n’uca amarenga ko buri wese yagakwiriye kwiyumva nk’Imana ye ku giti cye, ko kandi ari ko bimeze.
Yaba Marx cyangwa Feuerbach, icyo basa n’abahurizaho kandi, ni uko niba koko Imana ubwayo yararemye umuntu mu ishusho yayo, nta kabuza ko umuntu nawe ari Imana neza neza nk’uko iyamuremye nyine imeze.
Ibitekerezo bya Marx byakwiriye isi kandi bihindura ubuzima bwa benshi
Gusa Karl Marx ubusanzwe anabarwa nk’umukurambere w’abaharaniye ukwigenga kw’ikiremwa muntu, kuko ku bitekerezo bye niho havuye inkomoko ya bamwe yatumye baharanira uburenganzira bwabo mu bihugu bitari bike kuri iyi Si.
Mu nkundura izwi cyane nka “Marxism”, bigaragara ko intwari zaharaniraga ubwigenge bw’ibihugu bitari bike zifashishaga ingengabitekerezo za Marx mu icengezamatwara ryo mu rugamba rw’ubwigenge bw’ibihugu byabo.
Ni muri urwo rwego Marx hari aho yagize ati “Kuba abantu bajya impaka ku iyobokamana n’imyizerere yabo, ni intambwe y’ingenzi yo kwibohora imigozi ya byinshi bishidikanywaho n’ikiremwa muntu.”
Aha niho ndetse muri politiki igenga imibereho myiza y’abantu, bivugwa ko ari uburenganzira bwa buri wese mu gutanga igitekerezo cye, yaba ashima cyangwa anenga, Liberté d’Expression, cyangwa Freedom Of Speech mu rurimi rw’Icyongereza.
Ngo idini ni nk’amaburakindi cyangwa ubuhungiro
Marx akomeza ashimangira ko umuntu watangiye kwita ku by’iyobokamana n’amadini kenshi atabiterwa n’uko yumva aguwe neza cyane, ahubwo abikora nko kubura uko agira, aho kenshi mu madini atandukanye haba huzuyemo amaganya abantu bavuga ko baganyira Imana, bamwe bayitabaza mu ngorane zijyanye n’imibereho bafite, cyangwa ubukungu bwabo bugeze aharindimuka, bakabona kwegera inzira y’amasengesho.
Ku bwa Marx ngo ibi ntibikorwa mu ntego yo gushaka Imana ahubwo aba ari ugushoberwa kuri benshi, cyangwa se abandi bakabikora bakuruwe n’irari n’inyota y’ibintu baba bafite, byigaragaza mu byo baba basaba Imana.
Muri kimwe mu bitabo yanditse yise ngo “La Réligion est l’opium du peuple”, umuntu agenekereje ni nko kuvuga ko “Idini mu bantu ari igihamya cyo gushoberwa kwabo”, Marx ntiyatinye kuvuga ko bisa n’aho abantu bitangiye kwisunga amadini baba bakeneye ikiyobyabwenge cyabafasha kwikura mu byago n’akaga kaba kabagose, kugira ngo izo ngorane bazitambukemo nk’abari mu kinya.
Uko umuntu yaje kubeshaho idini kandi ariryo ryakamubeshejeho
Umuntu ashishoje neza hano, Marx yabaye nk’uca amarenga anakomoza ku bazana amadini, ashimangira ko nabo babikora mu rwego rwo gusinziriza abo baba bakorera ibidakwiye, nko kubahuma amaso kugira ngo umuntu atabona ibibi bamukorera, maze bigaha umudendezo abanyamadini wo kwigarurira imbaga, nayo itabona ko yamaze gufatwa bunyago n’abo banyamadini.
Ibi rero Marx akabihamya avuga ko iyo amadini aza kuba yarazanye ukuri, aba yaranazanye ibisubizo by’abayakurikira, aho kugira ngo abantu bayazemo ari benshi ariko n’ibibazo bikomeze bibe uruhuri mu Isi, maze n’ugerageje kuba hari ibyo atumva neza yitwe umupagani, ndetse ibindi byatuma umuntu asobanukirwa neza abanyamadini bamwe bakabyita amayobera.
Ikindi abahanga bakomeje gusa n’abahurizaho, ngo hari n’indi mirongo migari ngenderwaho mu bukungu na politiki yaje kwaduka mu isi, umuntu atagakwiye gutandukanya cyane n’amadini asanzwe.
Marx atanga urugero rw’aho usanga ibihugu bimwe byitwa ko bigendera kuri Capitalism ... Ibi ngo bikajya gusa neza neza n’amadini asanzwe, kandi akurikiwe n’imbaga itari nto ku Isi, aho we abyita “Idini rya kijyambere”.
Icyo Marx anegura cyane kurushaho ariko, ni uko yaba amadini cyangwa Capitalism, byombi bigera ku muntu byishushanya nk’ibije kumwubaka, kandi ari amaco yo kumunyunyuza imitsi, bimwubikiriye ku bukene n’ibibazo yifitiye, ugasanga n’utwo yacungiragaho biratumucucuye, umuntu akabeshaho idini aho kuba ari ryo rimubeshaho.


text:
GISAGARA: ABATURAGE BARASABWA KUREKA IMYUMVIRE ISHAJE
Abaturage b’akarere ka Gisagara barasabwa gukangukira gahunda z’iterambere bakareka guheranwa n’imyumvire ya kera yababwiraga ko umurimo w’abasokuruza gusa ariwo ugomba kubabeshaho, kandi More...
Abaturage bo mu Ntara y’I Burengerazuba bashimwe ariko banasabwa kurushaho kwitabira umurimo badategereje ak’I muhana
Minisitiri yashishikarije abaturage kurushaho kwitabira umurimo Nyuma yo kwifatanya n’abaturage b’umurenge wa Jomba mu kagari ka Gasura n’aka Nyamitanzi ho mu Karere ka Nyabihu ndetse More...
Abacukura amabuye y’agaciro barasabwa guteza imbere aho bakorera
Minisitiri w’umutungo kamere arasaba amakompanyi akora umurimo wo gucukura amabuye y’agaciro guteza imbere abaturage b’agace aba bacukuramo amabuye y’agaciro kuko ayo mabuye bacukura More...
Ibigo by’urubyiko bigiye kujya binafasha mu kwikura mu bukene
Mu gihe ibigo by’urubyiruko byari bisanzwe bifasha urubyiruko kwidagadura mu miko itandukanye ndetse no guhugurwa ku buzima bw’imyororokere no kwirinda indwara zandurira mu mibonano mpuzabitsina, ibi More...
Kamonyi: Abakozi b’akarere barasabwa guha agaciro umurimo
Mu birori byo kwizihiza umunsi mpuzamahanga w’umurimo wabaye kuri uyu wa kabiri tariki 1/5/2012, abakozi b’Akarere ka Kamonyi baagize igihe cyo kugaragaza amahirwe bafite mu kubahiriza inshingano za More...
Rwanda | Gisagara: Itorero ry abanyeshuri ryatanze umusaruro
Ababyeyi bo mu karere ka Gisagara bafite abana basoje amashuri yisumbuye mu mwaka wa 2011 bavuye mu itorero ryo ku rugerero baratangaza ko abana babo bavanyeyo imyitwarire myiza. Abo banyeshuri bashishikariye kumenya More...
Isomo ryo kwihangira umurimo ryagombye kwigishwa abanyeshuri bakarangiza biteguye kwiteza imbere aho gusaba akazi .Guverineri KABAHIZI Celestin
Kuri uyu wa 11 mutarama2012 nibwo Minisiteri y’Ubucuruzi n’Inganda yatangije ku mugaragaro igikorwa cya Hanga umurimo mu Ntara y’Iburengerazuba. Iyi gahunda ikaba igamije gushishikariza Abanyarwanda More...


text:
Umuririmbyi Céline Marie Claudette Dion [Céline Dion] yahagaritse ibitaramo byose yagombaga gukora muri Las Vegas mu byumweru bitatu biri imbere abitewe n’uburwayi bwamufashe butuma yumva ibintu bitari ku murongo.
Céline Dion yemeje ko ahagaritse ibitaramo yari afite muri uku kwezi kwa Werurwe no muri Mata kubera uburwayi buzwi nka ‘Patulous Eustachian’, ‘butera kutumva neza, bugatuma n’uririmba bitamworohera’ nk’uko byasohowe mu itangazo rihagarika ibitaramo bye.
Yagize ati “Amahirwe yanjye ntiyigeze ambera meza muri iyi minsi ishize… Nateganyaga gukora ibitaramo byanjye nk’uko nabiteguye none ibi birongeye biraba. Biragoye kubyizera! Nsabye imbabazi uwateganyaga gukora urugendo aza mu bitaramo byanjye i Las Vegas. Nzi neza uko ibi bibatengushye kandi nsabye imbabazi.”
Biteganyijwe ko Céline Dion azabagwa mu gutwi kugira ngo abashe gukira ubu burwayi akomeze ibitaramo. Ibyo yari afite byari biteganyijwe kuva ku itariki 27 Werurwe kugeza ku ya 18 Mata. Azongera kugaragara ku rubyiniro ku itariki 22 Mata 2018 ahitwa The Coloseeum muri Caesars Palace mu Mujyi wa Las Vegas.
Céline Dion ugiye kubagwa mu gutwi amaze hagati y’umwaka umwe kugeza kuri umwe n’igice afite iki kibazo. Yakoreshaga umuti w’ibitonyanga gusa ubu ntibikiri kumufasha kubasha kumva no gukoresha amatwi ye neza.
Yavuze ko abari bishyuye amatike y’ibitaramo bye bazasubizwa amafaranga yose mu rwego rwo kubiseguraho kuko bitakibaye.
Céline Dion w’imyaka 49 ni umwe mu baririmbyi bubatse amateka mu muziki w’abavuga Igifaransa. Yagurishije kopi za album miliyoni 220 bimugira umwe mu bagore binjije akayabo babikesha gucuruza umuziki. Uyu muhanzikazi yashyizwe muri Guinness des Records nk’uwagize indirimbo zumviswe kurusha iz’abandi bose bakoresha Igifaransa.


text:
Amahirwe ya Scholarship kuri mwe mwifuza kumenya ibyo gukora filme n’ibiganiro byo kuma television n’ibindi….(Deadline: 18 May 2018)
SCHOLARSHIP OPPORTUNITY
Kigali film and television school iramenyesha abantu bose babyifuza ko irimo gutanga
scholarship mu masomo akurikira :
* Filmmaking and television production (day, evening and week end program)
* Photography and graphic design (week end program)
* Music audio production (day program)
* Cartooning and visual effect (day program)
* Acting for film and television (week end program)
abifuza kwiga aya masomo bagomba kuba bujuje ibi bikurikira:
1. ibaruwa yandikiwe umuyobozi wishuri isaba scholarship irimo icyo wifuza kwiga
2. photocopy ya diplome yamashuri atandatu ya secondaire cyangwa kaminuza
3. kuba azi icyongereza
4. kuba yiteguye gutangira kwiga igihe yaba yemerewe kwiga
Abujuje ibisabwa bakohereza ibyangombwa byavuzwe haruguru kuri email : kftvschool@gmail.com cg se bakabizana kuri office yacu iri mu gakinjiro ko mu mujyi kuri niza plaza bitarenze tariki ya 18/ 05/2018 ku bindi biosobanuro bagahamagara nimero zikurikira 0788363732, 0722306000, 0783173793 cyangwa se bagasura urubuga savoirplus.rw


text:
Intore zashoje icyiciro cya mbere cy’urugerero zashimiwe ibikorwa byiza zakoreye akarere ka Gicumbi
Kuri uyu wa gatanu tariki ya 28/06/2013, kimwe n’ahandi mu gihugu hose, mu karere ka Gicumbi hijihijwe umunsi wo gusoza ku mugaragaro urugerero mu cyiciro cyarwo cya mbere cy’intore zo ku mukondo.
Umunyamabanga nshingwabikorwa w’umurenge wa Byumba Ngezahumuremyi Theoneste yashimiye intore ko zaranzwe n’imico myiza igihe zimaze ku rugerero.
Bahawe impamyabumenyi
Yagaragaje ndetse anishimira ibikorwa byiza bafashije umurenge wa Byumba harimo kubaka ibiro by’akagari ka Gasiza, kubakira abatishoboye, gutanga ibyangombwa by’ubutaka ku batishoboye, gukora ubusitani ku nzu z’ubuyobozi, guhanga imihanda n’ibindi.
Yasabye izi ntore zo ku mukondo gukomeza kuba indashyikirwa barangwa n’imico myiza bitabirira na gahunda zinyuranye za Leta.
Umuyobozi w’akarere ka Gicumbi Mvuyekure Alexandre yashyikirijwe ibitabo bikubiyemo imihigo
Umuyobozi w’akarere ka Gicumbi Mvuyekure Alexandre yashimiye intore ibikorwa bakoze mu gihe cy’amezi arindwi bamaze ku rugerero.
Yibutsa ko urugerero rutarangiye ahubwo ko ruzakomereza mu bindi bikorwa ku bazajya mu mashuri makuru.
Abandi yabasabye kwibumbira mu mashyirahamwe abemerera kubahuza n’ibigo by’imari kugira ngo bihangire imirimo.
Yabasabye gukomeza kugira uruhare muri gahunda za Leta iziriho n’izizaza aho bari hose bimakaza ubumwe n’ubwiyunge banagira uruhare mu guhindura ubuzima bw’abanyarwanda bugatera imbere.
Yabasabye kubera urugero barumuna babo bumvira ababyeyi, abayobozi, bagira inama nziza abashaka kwishora mu biyobyabwenge n’ingeso zitari nziza ahubwo bakimakaza indangagaciro na kirazira by’umuco nyarwanda batojwe ku rugerero.
Aurelia BUGENIMANA, umukecuru utuye mu kagari ka Nyamabuye, umudugudu wa Nyiragasuruba watanze ubuhamya yagaragaje ko yishimiye ko intore zakoze ibintu byinshi bishimishije birimo  ibyo kwita ku batishoboye.
Urugero rumwe yatanze mu bikorwa intore zo ku rugerero zakoze ni uko zasanze nta bwiherero bwujuje ibyangombwa yari afite hanyuma zikabumwubakira bukuzura.
Umukecuru Aurelia BUGENIMANA, utuye mu kagari ka Nyamabuye, umudugudu wa Nyiragasuruba atanga ubuhamya
Ibikorwa by’intore kandi bikaba byashimangiye n’imwe mu ntore idafite ababyeyi izindi ntore zafashije kubaka inzu mu gihe yakodeshaga atagira n’amafaranga kuko abana n’abandi bana bakiri bato nk’uko Claudine Uwamahoro yabyivugiye mu kagari ka Nyarutarama.
Abafashe umwanya bose ari mu mbyino, mu ndirimbo n’udukino intero yari imwe yo gushimira Perezida wa Repubulika wazanye itorero mu Rwanda ryasubije abanyarwanda ijabo n’ijambo mu cyerecyezo cyo kwigira no kwiha agaciro.
Umunsi wasojwe n’ubusabane bw’intore, abaturage n’abayobozi mu mirenge yose y’Akarere ka Gicumbi.
Uyu muhango ukaba waranzwe no kugaragaza ibyagezweho imbere y’Umutahira mukuru mu karere ka Gicumbi,MVUYEKURE Alexandre ari na we Muyobozi w’Akarere bamurikiye ibitabo bikubiyemo imihigo besheje n’ingamba bavanye ku rugerero.
Intore zirangije urugerero icyiciro cya mbere mu Karere ka Gicumbi ni 1204 kuri 1413 batangiye itorero bahwanye na 85%.
Abaturage bitabiriye ari benshi
Umuhango wo gusoza wabereye hirya no hino mu mirenge uko ari 21 igize akarere ka Gicumbi.


text:
Ku munsi w’Intwari ndasaba urubyiruko gusigasira ibyagezweho-Lt. Col. Munyengango
Yanditswe na KAYITARE JEAN PAUL
Umuvugizi w’Ingabo z’u Rwanda Lt. Col. Munyengango Innocent asobanura ko Intwari ari indangagaciro, n’umuco u Rwanda rwubakiyeho kuko mu gihe na nyuma y’ubukoloni igihugu cyagiye kigira Intwari. Akaba asaba by’umwihariko urubyiruko gusigasira ibyagezweho.
Ibi yabitangaje mu kiganiro kihariye yagiranye n’Imvaho Nshya ubwo u Rwanda rwizihizaga umunsi w’Intwari ku munsi w’ejo hashize ku wa Kane, tariki ya 1 Gashyantare, umunsi ngarukamwaka. Lt. Col. Munyengango yishimira ko insanganyamatsiko y’umunsi w’Intwari yibanze cyane ku rubyiruko. Ati “Insanganyamatsiko y’umunsi w’Intwari irareba urubyiruko. Icyo nsaba urubyiruko ni ugushyiramo imbaraga, rugashaka aho rukomeza kujya imbere kandi heza no gusigasira ibyagezweho.”
Akomeza agira ati “Nk’urubyiruko kimwe nk’abandi bose ni amaboko y’u Rwanda, kugira ngo duteze igihugu cyacu imbere harimo n’indangagaciro zacu z’ubutwari nk’Abanyarwanda nko gukora umurimo unoze, gukunda igihugu, kugira ubutwari, harimo n’indagangaciro nyinshi kandi zubaka.” Asaba abari mu Rwanda no muri diyasipora gukomeza kuganisha u Rwanda aheza bifuza kuko nta wundi muntu ubereka inzira banyuramo, ahubwo bo bakoreshe iyo bihitiyemo, bakoreshe amaboko yabo.
Lt. Col. Munyengango yishimira iterambere u Rwanda rugezeho, no kwibuka abo batangiranye urugamba rwo kubohora igihugu bahasize ubuzima abakiriho bagahagarika Jenoside yakorewe Abatutsi mu 1994. Ashimangira ko amaraso y’abitangiye igihugu yamenetse akwiye gutera imbaraga buri munyarwanda kugira ngo hatazagira ugisubiza inyuma.
Ati “Bamwe muri twe twagize uruhare mu guhagarika Jenoside yakorewe Abatutsi no kubohora igihugu cyacu. Turibuka tukanashima bagenzi bacu bahasize ubuzima ariko tukishimira aho u Rwanda rugeze kuri uyu munota. Iyo tubireba dutyo, twifuza ko nta wakongera kudusubiza aho twari turi, ayo maraso yamenetse y’abana b’Abanyarwanda adutera izindi mbaraga zo gukomeza kurinda iki gihugu kugira ngo hatagira undi utekereza kudusubiza inyuma.”
Asobanura kandi ko uko Abanyarwanda bari barahungiye mu bihugu bitandukanye batozaga abana babo kubyina, kuririmba no gutarama, izo ndangagaciro bahabwaga ni zo zatumye bahaguruka bakaza kubohora igihugu. Yongeraho ko ari yo mpamvu abari muri diyasipora bakwiye kwigisha abana babo amahame yo gukunda igihugu ariko bakanagira n’umwanya wo kuza kureba iterambere igihugu cyabo kigezeho kandi bagafatanya n’Abanyarwanda kubaka igihugu.
Lt. Col. Munyengango ahamya ko ababyeyi kimwe n’igihugu bafite inshingano nini mu burere bw’abana b’igihugu. Abana b’u Rwanda ni ukubigisha umuco nyarwanda ubahuza nk’Abanyarwanda, urimo kwanga ikibi, gukunda umurimo, gukunda igihugu no gukunda ikiza.
Yagize ati “Biriya byose ahantu ha mbere abana babitorezwa ni mu rugo. Haba hano mu gihugu, haba no hanze muri diyasipora, twese twize tukumva indangagaciro kimwe, tukumva ko zose ziganisha imbere igihugu cyacu, ndahamya ko imbere yacu ntacyahabuza kuba heza kandi ngira ngo ni byo uyu munsi utwibutsa, ni nabyo indi minsi itwibutsa.”
TANGA IGITEKEREZO
Leave a Reply
Be the First to Comment!


text:
Jamboree Scout Mondial ya 24 izabera mu gihugu cya Leta zunze ubumwe z’Amerika (USA), ahitwa Summit Bechtel Reserve muri Leta ya Virginie-Occidentale, guhera tariki ya 22 Nyakanga kugeza kuya 2 Kanama 2019.
Hari uwakwibwira ko hakiri kare gutekereza kwitabira iyi ngando mpuzamahanga, ari naryo huriro rikuru ry’Abaskuti bo ku isi hose, ubu risigaje igihe kiyingayinga imyaka ibiri ngo ritangire; nyamara uroye ibisabwa kugira ngo ubashe kuryitabira n’ubushobozi bw’amikoro umuntu yakenera, iki nicyo gihe cyiza cyo gutangira kubyitegura.
Yego, kandi Oya! Yego kuko buri wese yugururiwe amarembo, oya kuko hari ibyangombwa bisabwa kugira ngo umuskuti abashe kuyitabira, ibyo byangombwa bikaba bidashobora kuzuzwa na buri wese, kandi hariho n’umubare ntarengwa w’abaryitabira. Mbere na mbere icyo buri wese akwiye kumenya ni uko hariho uburyo butatu bwo kwitabira iyi ngando mpuzamahanga:
Kwitabira iyi ngando nk’umwe mu bayigize, ushobora kuba urubyiruko cyangwa se umuntu mukuru, ugomba kubanza kwiyandikisha muri Jamboree Scout Mondial ya 24 nk’umwe mu bagize itsinda ry’abanyamuryango ryoherezwa n’Ishyirahamwe ry’Abaskuti mu gihugu cyawe (Organisation scoute natinale [OSN]).
Abazitabira iyi ngando mu cyiciro cy’urubyiruko ni abaskuti bavutse hagati y’itariki ya 22 Nyakanga 2001 n’itariki ya 21 Nyakanga 2005. Abantu bakuru bitabira iri huriro mu itsinda mpuzamahanga rishinzwe imirimo (Équipe internationale de service [EIS]), cyangwa se bakitabira nk’abayobozi b’intumwa z’ibihugu cyangwa se abatware b’imitwe. Ibijyanye n’imyaka byagenzuwe kandi byemezwa n’Ubuyozi bw’Umuryango w’Abaskuti ku isi OMMS.
Buri shyirahamwe ry’abaskuti mu gihugu (OSN) ntirigomba kurenza 10% ry’umubare w’abitabira ihuriro ryagenewe n’ubuyobozi bw’umuryango w’Abaskuti ku isi, bityo rero nta tsinda rishobora kurenza abantu 3,600.
Dushishikarizwa kwitabira itsinda mpuzamahanga ry’imirimo (EIS) kugira ngo dufashe gushyira mu bikorwa gahunda ya jamboree y’Abaskuti bo ku isi hose.
Jamboree Scout Mondial ya 24 iteganya Itsinda mpuzamahanga ry’imirimo rigizwe n’abashyushyarugamba b’Abaskuti basaga ibihumbi icyenda (9,000) kugira ngo bashyire mu bikorwa gahunda ya jamboree.
Abaskuti barengeje imyaka 18 bashobora kwinjira mu itsinda mpuzamahanga ry’imirimo mu ntangiriro ya jamboree. Abagize iri tsinda ry’imirimo bagomba kuba biteguye gutunganya neza imirimo yose ngombwa kugira ngo jamboree igende neza. Uretse ibyo, abagize iri tsinda bagomba kwiyandikisha kandi bagomba kuba mu ntumwa zoherezwa n’Ishyirahamwe ry’Abaskuti mu gihugu (OSN).
Abagize iri tsinda mpuzamahanga ry’imirimo bagomba kugera muri jamboree mbere y’uko itangira ku mugaragaro kuwa 22 Nyakanga 2019, kandi bakazataha nyuma y’itariki ya 2 Kanama 20019 yo gusoza ku mugaragaro. Abagize iri tsinda bategerejweho gukora cyane no kugira uruhare rukomeye mu gushishikariza no gushyigikira abagize jamboree, kandi bakabafasha mu buryo bunyuranye, muri gahunda no mu macumbi.
Kugira ngo abagize iri tsinda bakore mu buryo bunoze kandi bagire urugwiro hazatangwa amahugurwa anyuranye, kandi yabugenewe abongerera ubushobozi akanashimangira ubuvandimwe.
Abantu bashobora gusura jamboree kugira ngo bitabire gahunda zayo nk’abashyitsi no kwitabira ibitaramo ndangamuco binyuranye.
Indorerezi zizakirwa muri jamboree scout mondial ya 24 kugira ngo zimenye ibiyikorerwamo. Iyi ngando mpuzamahanga izaba igizwe n’abaskuti n’abarezi babo basaga ibihumbi mirongo ine na bitanu (45,000) baturutse mu bihugu 165 kugira ngo bashimangire amahoro, ubwumvikane n’ubworoherane bitabira ibikorwa bikorewe hanze mu bidukikije hamwe n’ibitaramo ndangamuco.
Indorerezi zizabasha gusura ikigo mpuzamahanga cy’Abaskuti hamwe n’amamurika-gurisha yateguwe n’ibihugu byo ku isi hose. Leta ya Virginia y’Uburengerazuba igizwe ahanini n’icyaro, indorerezi zigomba kuzaba ziteguye gukora urugendo rw’amasaha abiri byibura, kuva aho bazaba bacumbitse mu mahoteli kugera aho ingando izaba iherereye.
Iyi Jamboree Scout Mondial ya 24 abaskuti b’Abanyarwanda bazayitabire kandi bazayiserukanemo umucyo, cyane cyane ko u Rwanda rumaze kwamamara mu mahanga yose kubera umuco wabo mwiza n’ibikorwa binyuranye by’indashyikirwa.
Ibisobanuro birambuye kuri iyi jamboree mushobora ku bisanga ku rubuga rwayo http://2019wsj.org
Byanditswe : tariki ya 05 Kanama 2017 saa 18:36:33, ubu
, : 413
Uwabitangaje : Robert Makuta


text:
Ufata isonga y’ururimi ukayipima hagati y’imishino na rugongo maze ukajabagira nk’imbwa inywa amata yatangira kunyara
ugapfundikiza isonga mu kenge kazana amavangingo maze agasa nuhejeje umwuka ukarekura maze agasa n’aho acitse amaferi.
Ugomba kwirinda kumira amavangingo kandi bikorerwa umuntu wapimishije ko adafite imitezi CYANGWA IZINDI NDWARA ZANDURIRA MU MYANYA NDANGABITSINA kuko ushobora kuyandura mu kanwa, uko igituba kinuka afite imitezi ni nako mu kanwa hawe hanuka/wabigirira umugore wawe gusa nabwo uzi neza ko adasambana.
KUNYAZA BITA KUJABAGIRA
Ufata isonga y’ururimi ukayipima hagati y’imishino na rugongo maze ukajabagira nk’imbwa inywa amata yatangira kunyara


text:
Musanze: Abayobozi bongeye kwibutswa inshingano zabo kubera amateka mabi banditse
Nyuma y’uko abayobozi bo mu Karere ka Musanze bakoze ibara bakagambanira igihugu bakorana na FDLR ifatwa nk’umwanzi w’igihugu, Komisiyo y’Igihugu y’Amatora ifatanyije n’akarere,  kuri uyu wa Kane tariki 19/06/2014  bahuguwe  abakuru b’imidugudu n’abashinzwe umutekano ku burere mboneragihugu kugira ngo babashe gusoza inshingano zabo nk’uko bikwiye.
Muri aya mahugurwa y’umunsi umwe hatanzwemo ibiganiro bijyanye n’imikorere n’imikoranire y’urwego rw’umudugudu n’izindi nzego zirukuriye n’uburyo bagomba kugira uruhare mu gucungira  abaturage umutekano  kugira ngo babashe gukora imirimo yabo isanzwe.
Abayobozi b’imidugudu bashimangira ko aya mahugurwa aba akenewe kuko abibutsa inshingano zabo bakazisohoza neza.
Uwamahoro Jeanine, umwe mu bitabiriye ibi biganiro yavuze ko iyo bibukijwe uko imiyoborere myiza igenda, Â baragenda bakagisha inama abaturage ku byemezo bigomba gufatwa ntibikanyize mu buyobozi bwabo.
Nkunzekwizera Philbert uyobora umudugudu wa Muhe mu Kagali ka Ruhengeri avuga ko amahugurwa nk’aya akundisha abayobozi igihugu na gahunda  za Leta bagafata iya mbere kuzishyira mu bikorwa bazigize izabo.
Nk’uko byagarutsweho muri ibyo biganiro, abayobozi b’imidugudu  bafite inshingano zo gukangurira abaturage gahunda za Leta kugira ngo bazishyire mu bikorwa. Kugira ngo ibi bigerweho ni uko bazigira izabo mbere y’uko bazigeza ku baturage.
Nyamara, zimwe muri gahunda za Leta usanga zigenda biguru ntege, aha batanga urugero rwa mitiweli  ngo iki kibazo ni abayobozi b’imidugudu na bo ubwabo baba batumva neza izo gahunda n’umutima wo gukunda igihugu ugasanga ntawo bafite.
Hari n’abayobozi b’imidugudu badatinya gutunga urutoki abayobozi b’inzego zibakuriye ko babaturaho gahunda bataziganijwe kandi bakabasaba ko bazishyira mu bikorwa. Kanyarukato Augustin, ushinzwe  imiyoborere myiza asobanura ko ubuyobozi bw’akarere bubanza kuganiriza abanyamabanga nshingwabikorwa b’imirenge kuri gahunda bakungurana inama mbere yo kuzigeza mu tugari n’imidugudu.
Uyu muyobozi asaba ko umwanya izi gahunda zifata baziganiraho ari  yo nzira zigomba kunyuramo kugira ngo zigere hasi. Ati: “Icyo twasaba ni uko umwanya inzego zo hejuru zifata ziganira n’inzego zo hasi ku buryo bazumva byayaba umuco n’umuyobozi w’umudugudu n’abo bafatanya kuyobora bakasibanurirwa bakazumva maze bakazigira izabo.â€
Ngo aya mahugurwa yabaye mu mirenge yose igize akarere, akaba yarabanjirijwe n’andi y’abavuga rikumvikana mu tugari  ku munsi w’ejo  bazahugura abandi.


text:
Uyu munsi twahisemo kuvuga ku buryo budakoresha imisemburo, kugirango niba ubukoresha imisemburo bukunaniye cyangwa udashaka kubukoresha uhitemo ubukunogeye.
Ubusanzwe uburyo bwo kuboneza urubyaro burimo ibice 2 by’ingenzi hakaba uburyo bukoresha imisemburo (ibinini, inshinge, …) hakaba n’ubudakoresha imisemburo.Uburyo bukoresha imisemburo usanga ari bwo bwitabirwa cyane, kandi ni mu gihe kuko burizewe ku gipimo cyo hejuru kurenza ubudakoresha imisemburo. Nyamara kandi usanga aribwo bushobora kukugiraho ingaruka kurusha ubudakoresha imisemburo.
Irebere rero uburyo bwo kuboneza urubyaro hadakoreshejwe imisemburo, uburyo twabwita uburyo bwa bariyeri, kuko bubuza intangangabo guhura n’intangangore:
1. Agakingirizo
Iyo agakingirizo gakoreshejwe ku buryo bwiza karinda gusama ku gipimo cya 98%, aha kakaba kizewe no kurenza bumwe mu buryo bukoresha imisemburo. Icyakora kubera rimwe na rimwe gakoreshwa nabi, icyizere rusange ni 82%. Niyo mpamvu akenshi bisaba kugakoresha ukanakoresha ubundi buryo ukabifatanya.
Bamwe rero bagira ubwivumbure ku bikoze agakingirizo ( allergies) ku buryo gashobora gutera uduheri ku gitsina no kwishimagura. Karamutse kagutera ibibazo wakoresha ubundi buryo.
2. Agapira ko mu mura (IUD)
Aka gapira gafite ishusho ya T kakaba gasesekwa mu gitsina kakagera mu mura aho ukuboko kwako kumwe kuba kwerekeye mu murerantanga umwe n’akandi kareba ku wundi murerantanga. Aka gapira gakozwe mu muringa, akamaro kako ni ako kwica intangangabo, bityo ntizibashe kuzamuka ngo zihure n’intangangore.
Gashobora gukoreshwa mu gihe kigera ku myaka 10, gusa igihe cyose washakira wagakuzamo kakaba kandi kizewe ku gipimo cya 99%.
Aka gapira gashobora gutera ibindi bibazo birimo imihango myinshi, ndetse no kurwara ubwandu bw’umuyoboro w’inkari ku buryo bworoshye. Gashobora kandi gutirimuka, niyo mpamvu buri gihe nyuma yo kuva mu mihango, ari byiza kureba niba katatirimutse.
3. Kwifungisha
Ubu buryo bukoreshwa ahanini ku muntu wumva atifuza kongera kubyara cyangwa mu gihe abaganga basanze kubyara bishobora kumuviramo ibibazo birimo no kuba yahasiga ubuzima. Nubwo akenshi bumenyerewe ku bagore, no ku bagabo burakoreshwa.
Mu kubikora bakata ibihuza imirerantanga na nyababyeyi ku bagore, naho ku bagabo bakata imiyoboro iva mu dusabo tw’intanga ikajya muri prostate ari ho hakorerwa ururenda rwivanga na za ntanga bikabyara amasohoro.
Ubu buryo bwizewe ku gipimo cya 99.5%. wakibaza impamvu atari 100% kandi baba bakase, nyamara bashobora gukata (cyane ku bagabo) hari intanga zasohotse, bityo zikaba zakora, niyo mpamvu usabwa gukoresha agakingirizo mu gihe byibuze cy’iminsi 15 nyuma yo kwifungisha.
Ubu buryo ni burundu. Niyo mpamvu mbere yo kubukoresha usabwa kubanza kubitekerezaho bihagije. Icyakora kuri ubu ushobora kongera kwifunguza, ariko birahenda kandi byizewe 50%. Byibuze bitwara atari munsi y’amadolari ya Amerika 10,000.
4. Kubara
Ubu buryo bwo kubara bukoreshwa mu kumenya imihindagurikire y’imisemburo mu mubiri wawe cyane cyane mu gihe cy’uburumbuke. Aha umenya uko ubushyuhe bw’umubiri wawe buhindagurika, uko ururenda ruhinduka. Ndetse hari n’uburyo buzwi nk’urunigi, bukaba na bwo bwifashishwa.
Gusa ubu buryo ntibwizewe ku gipimo cyiza kuko buri mwaka abagore 25% batwara inda biringiye ubu buryo kubwo kutamenya kubara neza.
Iyo ukoresha ubu buryo bwo kubara usabwa kwifata mu gihe cy’uburumbuke cyangwa ugakoresha ubundi buryo bwo kuboneza urubyaro nk’agakingirizo.
5. Urwugara
Urwugara rushyirwa mu gitsina cy’umugore imbere. Ibi bigomba gukorwa mbere yo gukora imibonano kandi ukarurekeramo nyuma yayo hagashira amasaha 24.
Kugirango urwongerere ingufu, ni byiza kurukoresha hamwe n’indi miti yica intanga.
Kugeza ubu urwugara rwizewe ku gipimo cya 78%.
Gusa kuko bigusaba kurushyiramo mbere ya buri gikorwa, bishobora kubangamira uwo mukorana imibonano dore ko kurushyiramo bitwara akanya.
Rushobora kuva mu mwanya warwo cyangwa rukinjira mu mura iyo umugabo asunika cyane, niyo mpamvu bisaba ubwitonzi
6. Akugara k’inkondo y’umura
Aka kugara ko ni gato ugereranyije n’urwo tuvuze hejuru. Nako gatwikirizwa ku nkondo y’umura kakaba kabanza gusigwa ho umuti wica intanga uzwi nka spermicide.
Gashyirwamo mbere yo gukora imibonano niyo byaba amasaha 6 mbere y’imibonano nta kibazo, ukagakuramo hashize amasaha 8 nyuma y’imibonano.
Ku bagore batarabyara kizewe ku gipimo cya 84% iyo gakoreshejwe neza. Ariko ku babyaye icyizere kiragabanyuka kuko umura wabo uba ufunguye kurenza utarabyara.
Ubu buryo kimwe n’ubwo gukoresha urwugara ntibukoreshwa mu gihe umugore ari mu mihango. Kandi nanone abagabo bamwe bibasaba kwigengesera kugirango atagasunikiramo imbere cyane.
7. Spermicide
Ubu ni uburyo bukoresha imiti yica intanga ntizirenge aho zashyizwe. Burimo amavuta asigwa mu gitsina cyangwa ibinini bishyirwa mu gitsina mbere byibuze y’iminota 10 utarakora imibonano, bikamara amasaha 4.
Ubu buryo iyo bukoreshejwe neza buba bwizewe ku gipimo cya 71%, iki kikaba ari igipimo cyo hasi. Gusa ntibivuze ko utabukoresha. Ariko ni byiza kubukoresha uvanga n’ubundi buryo nk’urwugara cyangwa agakingirizo.
Ubu buryo ntibwizewe ku bagore babyibushye cyane, ni ukuvuga bafite ibiro biri hejuru ya 75. Ikindi ni uko nyuma yo gukora imibonano, uhisemo kongera bigusaba kongera gukoresha undi muti.
Kuri bamwe bishobora gutera uburyaryate.
8. Kwiyakana
Ubu ni uburyo bukorwa aho umugabo akura igitsina cye mu cy’umugore mbere yo gusohora.
Ubu buryo nubwo abagabo benshi bibagora kubukoresha (kuko mu gihe cyo kurangiza nibwo uburyohe bwiyongera), ariko burizewe ku gipimo cya 96%.
Nyamara kuko bushobora gukoreshwa nabi bituma icyizere kigabanyuka kikaba 73%.
-Biba byiza gukorana imibonanompuzabitsena n’uwo mwashakanye, niba utarashaka tegereza igihe kigere
Ni byiza kubwira abantu ibi byose gusa ndabona mwibeshye kubo mubibwira. Bikwiye kubwirwa abadamu bubatse ntabwo abakobwa bemerewe kuboneza urubyaro kuko batemerewe no gusambana. Mubigishe gutegereza bazabanze bashake ababo bagabo mu buryo bwemewe
Kwishimisha muli sex,ni byiza cyane.Nicyo imana yaduhereye sex.Ariko byemerewe gusa abantu bashakanye legally.
Mujye mumenya ko abasambanyi bose,kimwe n’abajura,abicanyi,etc...ntabwo bazaba muli Paradizo (1 Abakorinto 6:9,10).Kwishimisha akanya gato hanyuma ukazabura ubuzima bw’iteka muli Paradizo,ni ugutekereza nabi.Imana yashyizeho umunsi w’imperuka,kugirango izice abantu bose bakora ibyo itubuza.Byisomere muli Ibyakozwe 17:31 na Yeremiya 25:33.Abantu basuzugura imana,Bible ivuga ko bameze nk’inyamaswa zitagira ubwenge,ziba zitegereje kubagwa (2 Petero 2:12).Imana yaduhaye sex kugirango twishimane gusa n’umuntu umwe,tubanje guca mu mategeko (Imigani 5:15-20).Niba wemera ko imana yakuremye,kuki utayumvira kugirango uzarokoke ku munsi w’imperuka,ukaba muli Paradizo?


text:
Rwanda | Nyamasheke: Abashinzwe irangamimerere mu mirenge barasabwa kwirinda gusiragiza abaturage
Abashinzwe irangamimerere mu mirenge 15 igize akarere ka Nyamasheke barasabwa gutanga serivise inoze ku baturage babagana kandi bakirinda guca abaturage amafaranga ya serivise bataje kubasaba.
Ibi byatangajwe kuri uyu wa kane, tariki ya 11 Ukwakira, mu mahugurwa y’iminsi ibiri yagenewe abashinzwe irangamimerere mu mirenge igize aka karere. Ikigamijwe ngo kikaba ari gutanga serivise zinoze.
Muri aya mahugurwa, abakozi bashinzwe irangamimerere mu mirenge basabwe kwirinda gusiragiza abaturage mu nzira, bakajya babaha serivise uko bikwiye nta kubatinza. Ikindi basabwe by’umwihariko ni ukwirinda guca abaturage amafaranga ya serivise batatse. Aha Ushinzwe imiyoborere myiza mu karere ka Nyamasheke, Adolphe Kanamugire, yatanze urugero rw’aho umuntu ajya kwandikisha umwana wavutse ugasanga ushinzwe irangamimerere mu murenge amusabye kubanza gutanga imisanzu ya mutuelle de santé, uw’uburezi, n’ibindi bitandukanye.
Ibi ngo bishobora kuba imbogamizi, umuturage akaba yasubira iwe atabonye serivise yifuza, bityo bikagira ingaruka ku mwana wavutse uba avukijwe ubwo burenganzira bwo kwandikwa kandi mu by’ukuri iyo serivise itagurishwa.
Abashinzwe irangamimerere bakaba basobanuriwe ko izo gahunda zitandukanye ari ingirakamaro ariko ko igikwiriye ari ugusobanura no gushishikariza abaturage akamaro kazo aho kubategera kuri serivise baba baje kubasaba kandi bafitiye uburenganzira.
Mukamugema Odette ushinzwe irangamimerere mu murenge wa Kagano yadutangarije ko ayo mahugurwa yabafashije kumenya ibiranga serivisi nziza kandi bazaharanira kuzigeza ku baturage ku buryo nibiba ngombwa ko haboneka ibyatuma uwo muturage atabona iyo serivise bazajya babanza bakamusobanurira ku buryo na we ashobora kumenya impamvu yabyo ku buryo yanabikosora kugira ngo bigende neza.
Ku kibazo cy’abaturage bakunze gusabwa gutanga amafaranga ya serivise badasaba, iyo bashaka ibyangombwa mu buyobozi bw’inzego z’ibanze, Mukamugema yadutangarije ko icyo bagiye gukora ari ubukangurambaga kuri abo baturage kugira ngo babashe kumenya impamvu baba basabwa gutanga iyo misanzu itandukanye ariko na none badategewe ku byangombwa baba bashaka kandi babifitiye uburenganzira.


text:
Tag Archives: Thomas Sankara
Amaraso ya ba Nyakamwe ni yo Kagame yagize ihenero!
Ku batazi ihenero icyo aricyo, ni akayoga k’umutsama cg k’ubuki umugabo wa cyera yashyiraga hafi y’urutara/igitanda, uko inyota imukubise akihina mu nzu agasomaho, maze agasohoka afite akanyamuneza. Cg yaba abonye inshuti ye akunda akayisomyaho. Iyo yabaga ari inzoga nziza yatoranije
Interahamwe Kagame, waramutse?
Ubwo rero urarakaye ngo nkwise interahamwe kandi uri yo. Iyo utamfungira Inasho ntabwo mba naramenye ubuterahamwe bwawe. Yego wari waratumaze, ariko kwahuka no mu babyeyi bacu warashogesheje! Naguye mu kantu ubwo nari ndi Nasho bituma ndirimba ibyiza by’i Nasho. Nasho
AKAMASA K’AKAGORYI KARIGATA ISHOKA!
Kumugani w’iriya Nyanayimbwa, uwo mbwiye yumvise kandi ni YO nabwiraga. Wa hene we, sinigere numva ngo hari undi Munyakibuye wapfuye cg wabuze. Zenguruka mu bicanyi bawe ukemure icyo kibazo. Urebe ngo uyu munsi ntawiyongereye ku rutonde rw’Abanyakibuye wicira ku rwara


text:
Prof Cotton yahawe iri shimwe mu birori byo kwizihiza isabukuru y’imyaka 91 y’uyu mwamikazi byabaye ku wa Gatandatu, tariki 17 Kamena 2017.
Cotton yahawe igihembo kizwi nka ‘Officer of the Most Excellent Order of the British Empire (OBE)’, gihabwa umuntu wagize uruhare mu gikorwa runaka, bigatuma amenyekana mu rwego rw’igihugu.
Prof Cotton yashimiwe umusanzu atanga mu burezi bw’u Rwanda kuva yatangira kubukoramo akaza no kugirwa Umuyobozi wa Kaminuza y’u Rwanda.
Prof Cotton yashimangiye ko ‘iki gihembo ari urugero rumwe rw’ubufatanye ntagereranwa hagati ya Kaminuza ya Glasgow kimwe n’izindi zikomeye muri Écosse na Kaminuza y’u Rwanda.”
Prof. Philip Cotton yagizwe Umuyobozi wa Kaminuza y’u Rwanda, nyuma y’igihe yari amaze ari umuyobozi wa Koleji y’ubuvuzi n’ubumenyi mu by’ubuzima yahoze ari KHI.
Yaje kuyobora KHI aturutse mu Ishuri ry’ubuvuzi ry’i Glasgow muri Écosse, aho yanakomeje kubibangikanya no kwigisha muri iryo shuri, akaba ari na ho yakoreye imirimo nk’umuganga igihe kirekire. Yari no mu Kanama k’Umuryango mpuzamahanga w’Abaganga (Royal College of General Practitioners).
Iyo mirimo y’Ubwarimu yayitangiye nyuma yo gusoza amasomo muri iyo Kaminuza ya Glasgow, aho yakuye impamyabumenyi y’icyiciro cya gatatu n’iy’Ikirenga mu by’Ubuvuzi.
Uretse Cotton, Umuyobozi wungirije wa Kaminuza ya Glasgow muri Écosse, Anton Muscatelli, yahawe igihembo kizwi nka ‘Knighthood’, bitewe n’ibyo yakoze mu bijyanye n’ubukungu n’uburezi bwa za kaminuza; Prof David Clark nawe yahawe igihembo cya OBE kubera umusanzu we mu burezi bwo mu gace ka Dumfries and Galloway ko muri Écosse.
Umuhanzi Emeli Sande nawe yahawe igihembo cya MBE ashimirwa ibikorwa by’indashyikirwa yakoze mu muziki.
Bimwe mu byo wamenya ku bihembo bitangwa n’Umuryango w’Ubwami bw’Abongereza
Ibi bihembo bitangwa buri mwaka, byashyizweho mu 1917 n’Umwami George V mu gihe cy’Intambara ya mbere y’Isi, nk’imwe mu nzira yo gushimira abagize uruhare mu ntambara. Gusa kuri ubu byahinduye isura kuko bisigaye bihabwa abantu bashimirwa ibikorwa by’indashyikirwa bakoreye rubanda mu nzego zinyuranye haba mu burezi, ibikorwa byo gufasha, abafite impano zinyuranye n’ibindi.
Itangwa ry’ibi bihembo ritangazwa mbere gato y’impera z’umwaka bigatangwa ku isabukuru y’Umwamikazi w’u Bwongereza, Elizabeth II. Muri ibi bihembo bitanu, harimo ikiruta ibindi kitwa Knight Grand Cross/ Dame Grand Cross of the Most Excellent Order of the British Empire (GBE), icyitwa Knight Commander/ Dame Commander of the Most Excellent Order of the British Empire (KBE/DBE), icyizwi nka Commander of the Order of the British Empire (CBE)’, ‘Officer of the Most Excellent Order of the British Empire’ n’icya Member of the Most Excellent Order of the British Empire (MBE).
Igihembo cya MBE gihabwa umuntu wakoze ibikorwa by’indashyirwa ku buryo bigirira akamaro sosiyete runaka mu gihe kirekire ndetse kigafatwa nk’urugero ku bandi; OBE cyo gihabwa umuntu wagize uruhare mu gikorwa runaka, bigatuma amenyekana mu rwego rw’igihugu mu gihe icya CBE cyo kigenerwa umuntu wamenyekanye ku bw’igikorwa runaka yakoze ku buryo kigira akamaro mu karere cyangwa se uwagaragaje agashya mu gikorwa iki n’iki.
Abatoranyijwe guhabwa ibyo bihembo, bashobora kubishyikirizwa n’Umwamikazi ubwe cyangwa se ibikomangoma nka Prince William na Charles.
Ninde utoranya uhabwa iki gihembo?
Nta mupaka ku muntu wese ushaka gutoranya uhabwa iki gihembo. Ifishi yuzuzwaho umuntu usabirwa igihembo iboneka ku rubuga rwa Guverinoma y’u Bwongereza, aho umuntu utoranywa agomba kuba ajyanye neza n’icyiciro agomba guhemberwamo kandi akigikoramo. Iyo umuntu atoranyijwe, komite ishinzwe gutanga ibyo bihembo iricara igasuzuma neza niba koko akwiriye guhabwa icyo gihembo byakwemezwa, akazagihabwa ku munsi uba waragenwe.